title: 2006/56/ΕΚ: Απόφαση του Συμβουλίου, της  30ής Ιανουρίου 2006 , για τις αρχές, τις προτεραιότητες και τους όρους που περιλαμβάνονται στην ευρωπαϊκή εταιρική σχέση με τη Σερβία και Μαυροβούνιο, συμπεριλαμβανομένου του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της  10ης Ιουνίου 1999 , και για την κατάργηση της απόφασης 2004/520/ΕΚ

text:
               7.2.2006

               EL

               Επίσημη Εφημερίδα της Ευρωπαϊκής Ένωσης

               L 35/32

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 30ής Ιανουρίου 2006
   για τις αρχές, τις προτεραιότητες και τους όρους που περιλαμβάνονται στην ευρωπαϊκή εταιρική σχέση με τη Σερβία και Μαυροβούνιο, συμπεριλαμβανομένου του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, και για την κατάργηση της απόφασης 2004/520/ΕΚ
   (2006/56/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της Διαδικασίας Σταθεροποίησης και Σύνδεσης (1) και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης, στις 19 και 20 Ιουνίου 2003, ενέκρινε τη δημιουργία ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

               (2)

               Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει για τις αρχές, τις προτεραιότητες και τις προϋποθέσεις που πρέπει να περιέχουν οι ευρωπαϊκές εταιρικές σχέσεις, καθώς και κάθε τυχόν μεταγενέστερη προσαρμογή.

               (3)

               Το Συμβούλιο ενέκρινε στις 14 Ιουνίου 2004 μια πρώτη ευρωπαϊκή εταιρική σχέση με τη Σερβία και Μαυροβούνιο, συμπεριλαμβανομένου του Κοσσυφοπεδίου όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999 (2)(«Κοσσυφοπέδιο (ΑΣΑΗΕ 1244»). Κρίνεται σκόπιμη η αναπροσαρμογή της ευρωπαϊκής εταιρικής σχέσης, ώστε να καθοριστούν νέες προτεραιότητες για τη συνέχιση των εργασιών με βάση τα αποτελέσματα των εκθέσεων προόδου του 2005 σχετικά με την προετοιμασία της Σερβίας και Μαυροβουνίου, συμπεριλαμβανομένου του Κοσσυφοπεδίου (ΑΣΑΗΕ 1244) ενόψει της περαιτέρω ενσωμάτωσης στην Ευρωπαϊκή Ένωση.

               (4)

               Ο κανονισμός (ΕΚ) αριθ. 533/2004 αναφέρει ότι η παρακολούθηση των ευρωπαϊκών εταιρικών σχέσεων διασφαλίζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης.

               (5)

               Για να προετοιμάσουν την περαιτέρω ενσωμάτωση στην Ευρωπαϊκή Ένωση, οι αρμόδιες αρχές της Σερβίας και Μαυροβουνίου θα πρέπει να εκπονήσουν ένα σχέδιο με χρονοδιάγραμμα και συγκεκριμένα μέτρα που θα αποσκοπούν στην υλοποίηση των προτεραιοτήτων της εν λόγω ευρωπαϊκής εταιρικής σχέσης. Δεδομένου ότι το Κοσσυφοπέδιο παραμένει επί του παρόντος υπό διεθνή προσωρινή διοίκηση, δυνάμει της απόφασης (ΑΣΑΗΕ 1244) θα πρέπει να καταρτισθεί, υπό την αιγίδα της Προσωρινής Διοίκησης των Ηνωμένων Εθνών στο Κοσσυφοπέδιο, ένα ξεχωριστό σχέδιο που θα αφορά τις προτεραιότητες για τη χώρα αυτή,

               (6)

               Η απόφαση 2004/520/ΕΚ θα πρέπει συνεπώς να καταργηθεί,

         ΑΠΟΦΑΣΙΖΕΙ:
   Άρθρο 1
   Βάσει του άρθρου 1 του κανονισμού (ΕΚ) αριθ. 533/2004, οι αρχές, οι προτεραιότητες και οι όροι της ευρωπαϊκής εταιρικής σχέσης με τη Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244), καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.
   Άρθρο 2
   Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης και μέσω των ετήσιων εκθέσεων προόδου που υποβάλλει η Επιτροπή.
   Άρθρο 3
   Η απόφαση 2004/520/ΕΚ καταργείται.
   Άρθρο4
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Ιανουρίου 2006

            Για το Συμβούλιο

            Ο πρόεδρος

         U. PLASSNIK

      (1)  ΕΕ L 86 της 24.3.2004, σ. 1.

      (2)  Απόφαση 2004/520/ΕΚ του Συμβουλίου, της 14ης Ιουνίου 2004, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Σερβία και Μαυροβούνιο, συμπεριλαμβανομένου του Κοσσυφοπεδίου, όπως ορίζεται από την απόφαση 1244 του Συμβουλίου Ασφαλείας των Ηνωμένων Εθνών, της 10ης Ιουνίου 1999 (ΕΕ L 227 της 26.6.2004, σ. 21).

      ΠΑΡΑΡΤΗΜΑ
      ΣΕΡΒΙΑ ΚΑΙ ΜΑΥΡΟΒΟΥΝΙΟ, ΣΥΜΠΕΡΙΛΑΜΒΑΝΟΜΕΝΟΥ ΤΟΥ ΚΟΣΣΥΦΟΠΕΔΙΟΥ: ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2005
      1.   ΕΙΣΑΓΩΓΗ
      Το Ευρωπαϊκό Συμβούλιο της Θεσσαλονίκης ενέκρινε τη δημιουργία ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.
      Η πρώτη εταιρική σχέση με τη Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244), εγκρίθηκε από το Συμβούλιο στις 14 Ιουνίου 2004. Κρίνεται σκόπιμη η αναπροσαρμογή της πρώτης αυτής εταιρικής σχέσης με βάση τα αποτελέσματα των εκθέσεων προόδου της Επιτροπής για τη Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244). Η δεύτερη ευρωπαϊκή εταιρική σχέση καθορίζει νέες προτεραιότητες για δράση. Οι νέες αυτές προτεραιότητες είναι προσαρμοσμένες στις ιδιαίτερες ανάγκες και στο στάδιο προετοιμασίας και, εφόσον κριθεί αναγκαίο, θα αναπροσαρμοστούν. Η ευρωπαϊκή εταιρική σχέση περιέχει επίσης κατευθυντήριες οδηγίες για τη χρηματοδοτική βοήθεια προς τη Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244).
      Προβλέπεται ότι οι αρμόδιες αρχές της Σερβίας και Μαυροβουνίου θα πρέπει να εκπονήσουν ένα σχέδιο που θα περιλαμβάνει χρονοδιάγραμμα και συγκεκριμένα μέτρα για την υλοποίηση των προτεραιοτήτων της ευρωπαϊκής εταιρικής σχέσης. Δεδομένου ότι το Κοσσυφοπέδιο παραμένει επί του παρόντος υπό διεθνή προσωρινή διοίκηση, δυνάμει της απόφασης 1244 του Συμβουλίου Ασφαλείας των Ηνωμένων Εθνών, πρέπει να καταρτιστεί, υπό την αιγίδα της Προσωρινής Διοίκησης των Ηνωμένων Εθνών στο Κοσσυφοπέδιο, ξεχωριστό σχέδιο που θα αφορά τις προτεραιότητες για τη χώρα αυτή.
      2.   ΟΙ ΑΡΧΕΣ
      Η Διαδικασία Σταθεροποίησης και Σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων προς τη μελλοντική τους προσχώρηση.
      Οι βασικές προτεραιότητες που καθορίστηκαν αφορούν την ικανότητα ανταπóκρισης στα κριτήρια που όρισε το Ευρωπαϊκό Συμβούλιο της Κοπεγχάγης του 1993 και στους όρους που καθορίστηκαν για τη Διαδικασία Σταθεροποίησης και Σύνδεσης, κυρίως δε στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης και 22ας Ιουνίου 1999, στο περιεχόμενο της τελικής διακήρυξης της συνόδου κορυφής στο Ζάγκρεμπ της 24ης Νοεμβρίου 2000 και, τέλος, στο Θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με βάση την παραδοχή ότι η Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244), είναι σε θέση να τις υλοποιήσει ή να τις προωθήσει σημαντικά κατά τα προσεχή έτη. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να επιτευχθούν εντός τριών ή τεσσάρων ετών. Οι προτεραιότητες αφορούν αφενός τη νομοθεσία και αφετέρου την εφαρμογή της.
      Λαμβανομένων υπόψη αφενός του σημαντικού κόστους που συνεπάγεται η εκπλήρωση όλων των απαιτήσεων της ΕΕ και αφετέρου της πολυπλοκότητας αυτών των απαιτήσεων σε ορισμένους τομείς, η παρούσα εταιρική σχέση δεν καλύπτει σε αυτό το στάδιο το σύνολο των σημαντικών καθηκόντων. Οι μελλοντικές εταιρικές σχέσεις θα περιλαμβάνουν και άλλες προτεραιότητες με βάση την πρόοδο που θα έχει σημειώσει η χώρα.
      Από τις βραχυπρόθεσμες προτεραιότητες, έχουν εντοπιστεί οι βασικές προτεραιότητες, οι οποίες εμφανίζονται συγκεντρωτικά στην αρχή κάθε καταλόγου προτεραιοτήτων. Η σειρά αυτών των κύριων προτεραιοτήτων δεν υποδηλώνει κατάταξη ανάλογα με τη σημασία τους.
      Οι προτεραιότητες για τη Σερβία και Μαυροβούνιο, καθώς και οι προτεραιότητες που αφορούν ειδικά το Κοσσυφοπέδιο, περιγράφονται στους συνημμένους καταλόγους.
      4.   ΠΡΟΓΡΑΜΜΑΤΙΣΜΟΣ
      Η κοινοτική συνδρομή δυνάμει της Διαδικασίας Σταθεροποίησης και Σύνδεσης στις χώρες των Δυτικών Βαλκανίων παρέχεται με τα υφιστάμενα χρηματοπιστωτικά μέσα, και ιδίως με τον κανονισμό (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την Πρώην Γιουγκοσλαβική Δημοκρατία της Μακεδονίας (1). Επομένως, η απόφαση αυτή δεν έχει δημοσιονομικές επιπτώσεις. Επιπλέον, η Σερβία και Μαυροβούνιο, συμπεριλαμβανομένου του Κοσσυφοπεδίου (ΑΣΑΗΕ 1244), δύναται να έχει πρόσβαση σε χρηματοδότηση από πολυκρατικά και οριζόντια προγράμματα.
      5.   ΠΡΟΫΠΟΘΕΣΕΙΣ
      Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης καθώς και από την πρόοδο ως προς την πραγματοποίηση των ειδικών προτεραιοτήτων της παρούσας ευρωπαϊκής εταιρικής σχέσης. Σε περίπτωση μη τήρησης αυτών των προϋποθέσεων, το Συμβούλιο μπορεί να θεσπίσει τα κατάλληλα μέτρα, σύμφωνα με το άρθρο 5 του κανονισμού (ΕΚ) αριθ. 2666/2000. Η κοινοτική συνδρομή εξαρτάται επίσης από τους όρους που καθόρισε το Συμβούλιο στα συμπεράσματά του της 29ης Απριλίου 1997 και 21ης–22ας Ιουνίου 1999, ιδίως σε ό, τι αφορά την υποχρέωση που αναλαμβάνουν οι δικαιούχοι να προβούν σε δημοκρατικές, οικονομικές και θεσμικές μεταρρυθμίσεις.
      6.   ΠΑΡΑΚΟΛΟΥΘΗΣΗ
      Η υλοποίηση της ευρωπαϊκής εταιρικής σχέσης θα παρακολουθείται μέσω των μηχανισμών που έχουν δημιουργηθεί στο πλαίσιο της Διαδικασίας Σταθεροποίησης και Σύνδεσης, και κυρίως μέσω των ετησίων εκθέσεων που υποβάλλονται από την Επιτροπή.
      ΣΕΡΒΙΑ ΚΑΙ ΜΑΥΡΟΒΟΥΝΙΟ (2)

      ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

            Κύριες προτεραιότητες

                  —

                  Πλήρης σεβασμός του Συνταγματικού Χάρτη και εξασφάλιση της αποτελεσματικής λειτουργίας της Ένωσης Κρατών (ιδίως, όσον αφορά τις αρμοδιότητες του Δικαστηρίου της Σερβίας και Μαυροβουνίου, τη λειτουργία του Κοινοβουλίου της Ένωσης Κρατών και τη θέσπιση νομοθεσίας για τη βιώσιμη χρηματοδότηση της Ένωσης Κρατών)· υιοθέτηση μιας εποικοδομητικής προσέγγισης όσον αφορά την κατανομή των εξουσιών μεταξύ της Ένωσης Κρατών και των Δημοκρατιών.

                  —

                  Εντατικοποίηση των προσπαθειών για την εφαρμογή των μεταρρυθμίσεων στη δημόσια διοίκηση, όπως του συστήματος αποδοχών των δημοσίων υπαλλήλων, καθώς και την εξασφάλιση της διαφάνειας στις προσλήψεις, του επαγγελματισμού και της λογοδοσίας· ενίσχυση, ιδίως, των δομών της ευρωπαϊκής ολοκλήρωσης σε όλα τα επίπεδα (κυρίως σε επίπεδο αρμοδίων υπουργείων και κοινοβουλίων) και βελτίωση της συνεργασίας μεταξύ τους.

                  —

                  Συνέχιση, με αποφασιστικότητα, των αναμόρφωσης του δικαστικού συστήματος με σκοπό την εξασφάλιση της ανεξαρτησίας, του επαγγελματισμού και της αποτελεσματικότητάς του· αναθεώρηση, κυρίως, του συστήματος προσλήψεων και σταδιοδρομίας, βάσει τεχνικών και επαγγελματικών κριτηρίων, αποφεύγοντας κάθε πολιτική επιρροή και εξασφαλίζοντας τη μονιμότητα των δικαστικών λειτουργών.

                  —

                  Εξασφάλιση αποτελεσματικού δημοκρατικού ελέγχου των στρατιωτικών, ενισχύοντας τον κοινοβουλευτικό έλεγχο και καθιερώνοντας μια διαφανή δημοσιονομική διαχείριση.

                  —

                  Εξασφάλιση πλήρους συνεργασίας με το Διεθνές Ποινικό Δικαστήριο για την Πρώην Γιουγκοσλαβία.

                  —

                  Πλήρης σεβασμός της απόφασης 1244 του Συμβουλίου Ασφαλείας των ΗΕ και εντατικοποίηση του διαλόγου με την Πρίστινα. Ενθάρρυνση για τη συμμετοχή των Σέρβων του Κοσσυφοπεδίου στους Προσωρινούς Θεσμούς Αυτοδιοίκησης. Υιοθέτηση εποικοδομητικής προσέγγισης όσον αφορά το Κοσσυφοπέδιο.

            Πολιτικές απαιτήσεις

      ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ
      Θεσμικά θέματα

                  —

                  Αναθεώρηση των Συνταγμάτων των Δημοκρατιών σύμφωνα με τα ευρωπαϊκά πρότυπα.

            Εκλογές

                  —

                  Στη Σερβία: Ολοκλήρωση της μεταρρύθμισης του εκλογικού νόμου (κυρίως των εκλογικών καταλόγων), σύμφωνα με τις συστάσεις του Γραφείου Δημοκρατικών Θεσμών και Ανθρωπίνων Δικαιωμάτων· πλήρης εφαρμογή της νομοθεσίας για τη χρηματοδότηση των πολιτικών κομμάτων.

                  —

                  Στο Μαυροβούνιο: Αποπολιτικοποίηση της εκλογικής διοίκησης, σύμφωνα με τις συστάσεις του Γραφείου Δημοκρατικών Θεσμών και Ανθρωπίνων Δικαιωμάτων, και θέσπιση ενός διαφανούς πλαισίου για τη χρηματοδότηση των προεκλογικών εκστρατειών.

            Δημόσια διοίκηση

                  —

                  Στη Σερβία: Εφαρμογή της νομοθεσίας για τη δημιουργία Γραφείου Διαμεσολαβητή.

                  —

                  Στο Μαυροβούνιο: Ενίσχυση της διοικητικής ικανότητας του Γραφείου Διαμεσολαβητή· παρακολούθηση της εφαρμογής των συστάσεων του Διαμεσολαβητή.

            Δικαστικό σύστημα

                  —

                  Στις δύο Δημοκρατίες: Θέσπιση και εφαρμογή νομοθεσίας για την υποχρεωτική τόσο αρχική όσο και διαρκή κατάρτιση των δικαστών, εισαγγελέων και άλλων δικαστικών υπαλλήλων, και ενίσχυση των κέντρων κατάρτισης· έναρξη εξορθολογισμού του δικαστικού συστήματος και εκσυγχρονισμός των διαδικασιών, ιδίως στον τομέα του εμπορικού δικαίου. Ενίσχυση της αυτονομίας του συστήματος δίωξης, και ιδιαίτερα των υπηρεσιών της εισαγγελίας των επιφορτισμένων με τη δίωξη του οργανωμένου εγκλήματος.

                  —

                  Στη Σερβία: ενίσχυση των υπηρεσιών της εισαγγελίας που είναι υπεύθυνες για τη δίωξη εγκλημάτων πολέμου· σύσταση διοικητικών και δευτεροβάθμιων δικαστηρίων.

            Πολιτική για την καταπολέμηση της διαφθοράς

                  —

                  Στις δύο Δημοκρατίες: Πλήρης εφαρμογή των νόμων περί συγκρούσεως συμφερόντων.

                  —

                  Στη Σερβία: Θέσπιση και εφαρμογή μιας συνολικής στρατηγικής για την καταπολέμηση της διαφθοράς και, εν συνεχεία, λεπτομερών σχεδίων δράσης, κυρίως μέσω της δημιουργίας αρμόδιου εκτελεστικού φορέα.

                  —

                  Στο Μαυροβούνιο: Εφαρμογή της στρατηγικής για την καταπολέμηση της διαφθοράς, κυρίως μέσω της δημιουργίας αρμόδιου εκτελεστικού φορέα.

            Ανθρώπινα δικαιώματα και προστασία των μειονοτήτων

                  —

                  Εκπλήρωση όλων των υπολοίπων υποχρεώσεων που απορρέουν από την ιδιότητα του μέλους του Συμβουλίου της Ευρώπης. Εξασφάλιση της ομοιόμορφης και αποτελεσματικής τήρησης των υποχρεώσεων αυτών στο σύνολο της Ένωσης Κρατών, κυρίως σε σχέση με την Ευρωπαϊκή σύμβαση για τα Ανθρώπινα Δικαιώματα και τις Θεμελιώδεις Ελευθερίες καθώς και την Ευρωπαϊκή σύμβαση για την Πρόληψη των Βασανιστηρίων.

                  —

                  Στις δύο Δημοκρατίες: Ανάληψη συνολικής και διαφανούς δράσης σε όλες τις καταγγελλόμενες υποθέσεις κακοποίησης. Ενίσχυση των υπηρεσιών εσωτερικού ελέγχου, που είναι αρμόδιες για τις περιπτώσεις κακοποίησης από όργανα επιβολής του νόμου.

                  —

                  Στις δύο Δημοκρατίες: Βελτίωση των συνθηκών στις φυλακές, ιδίως σε ό, τι αφορά ευπαθείς ομάδες, όπως οι ανήλικοι παραβάτες· κατάλληλη παρακολούθηση των συνθηκών των φυλακών για τους κρατούμενους που εκτίουν μακροχρόνιες ποινές και για εκείνους που έχουν καταδικαστεί για πράξεις που συνδέονται με την οργανωμένη εγκληματικότητα· περαιτέρω κατάρτιση του προσωπικού των φυλακών και βελτίωση των εγκαταστάσεων κάλυψης ειδικών αναγκών.

                  —

                  Στη Σερβία: εφαρμογή της νομοθεσίας περί εκτελέσεως ποινικών αποφάσεων.

                  —

                  Θέσπιση συνολικής νομοθεσίας για την καταπολέμηση των διακρίσεων.

                  —

                  Στη Σερβία: Επιβολή της νομοθεσίας για τα μέσα ενημέρωσης. Εξασφάλιση πραγματικής ανεξαρτησίας στο Ραδιοτηλεοπτικό Συμβούλιο, καθώς και δίκαιης και διαφανούς χορήγησης ραδιοτηλεοπτικών συχνοτήτων στους φορείς των μέσων ενημέρωσης. Πλήρης και έγκαιρη μετατροπή των κρατικών ραδιοτηλεοπτικών μέσων ενημέρωσης σε δημόσιους ραδιοτηλεοπτικούς φορείς· ολοκλήρωση της μετατροπής του «Radio Television of Serbia» σε δημόσιο ραδιοτηλεοπτικό φορέα κατά τα ευρωπαϊκά πρότυπα. Πλήρης εφαρμογή του νόμου περί ελεύθερης πρόσβασης στην πληροφόρηση.

                  —

                  Στο Μαυροβούνιο: Εφαρμογή του νόμου για την πρόσβαση στις δημόσιες πληροφορίες. Συνέχιση της μετατροπής του «Radio Television of Montenegro» σε δημόσιο ραδιοτηλεοπτικό φορέα.

                  —

                  Στη Σερβία: Προώθηση της δημιουργίας οργανώσεων της κοινωνίας των πολιτών, με χρηματοδοτικά ή άλλα μέσα, ιδίως με τη θέσπιση του νόμου περί οργανώσεων και της νομοθεσίας περί του νομικού καθεστώτος των ξένων ΜΚΟ.

                  —

                  Στο Μαυροβούνιο: Υιοθέτηση στρατηγικής για τη συνεργασία μεταξύ ΜΚΟ και κρατικών φορέων.

                  —

                  Στη Σερβία: Θέσπιση κατάλληλης νομοθεσίας για την επιστροφή περιουσιακών στοιχείων, και εξασφάλιση της πλήρους εφαρμογής της, κυρίως με την επίλυση του ζητήματος των (κρατικών) αστικών περιουσιών.

                  —

                  Στο Μαυροβούνιο: Πλήρης εφαρμογή της νομοθεσίας για την επιστροφή περιουσιακών στοιχείων.

                  —

                  Εξασφάλιση της κατάλληλης συνεργασίας μεταξύ της Ένωσης Κρατών και των Δημοκρατιών και, ενδεχομένως, της επαρχιακής και τοπικής αυτοδιοίκησης, σε ό, τι αφορά τη νομοθετική βάση και την πρακτική προστασία των δικαιωμάτων των μειονοτήτων. Υλοποίηση των στρατηγικών και σχεδίων δράσης για την ενσωμάτωση των Ρομ, συμπεριλαμβανομένων των επαναπατριζόμενων.

                  —

                  Στη Σερβία: Ενίσχυση της λειτουργίας των Εθνικών Συμβουλίων των μειονοτήτων. Σύσφιξη των διεθνοτικών σχέσεων, ιδίως μέσω της λήψης κατάλληλων μέτρων στον τομέα της εκπαίδευσης. Προώθηση της συμμετοχής των μειονοτήτων στις δικαστικές υπηρεσίες και στα όργανα επιβολής του νόμου.

                  —

                  Στο Μαυροβούνιο: Θέσπιση του νόμου για την προστασία των δικαιωμάτων των μειονοτήτων.

            Περιφερειακά θέματα και διεθνείς υποχρεώσεις

                  —

                  Πλήρης σεβασμός της συμφωνίας του Ντέιτον.

                  —

                  Ενίσχυση της περιφερειακής συνεργασίας και των σχέσεων καλής γειτονίας με σκοπό, μεταξύ άλλων, την προαγωγή της συμφιλίωσης. Σύναψη και εφαρμογή συμφωνιών με τις γειτονικές χώρες, ιδίως στους τομείς του εμπορίου, της διασυνοριακής συνεργασίας, της καταπολέμησης του οργανωμένου εγκλήματος, της παράνομης διακίνησης και του λαθρεμπορίου, της δικαστικής συνεργασίας, της διαχείρισης των συνόρων, του περιβάλλοντος, των μεταφορών και της ενέργειας. Εργασία ενόψει της μελλοντικής περιφερειακής συμφωνίας ελεύθερων συναλλαγών στη Νοτιοανατολική Ευρώπη.

                  —

                  Συμβολή στην εξεύρεση λύσης στα εκκρεμή θέματα των συνόρων με την Κροατία και τη Βοσνία-Ερζεγοβίνη.

                  —

                  Εξασφάλιση της κατάλληλης συνεργασίας μεταξύ της Ένωσης Κρατών και των Δημοκρατιών σε ό, τι αφορά τη νομοθετική βάση και την πρακτική προστασία των δικαιωμάτων των προσφύγων και των εκτοπισθέντων στο εσωτερικό. Κατάργηση όλων των διατάξεων που εισάγουν διακρίσεις, ιδίως στο Μαυροβούνιο, στους τομείς της αγοράς εργασίας, της πρόσβασης σε δικαιώματα ιδιοκτησίας, της προσφυγής στη δικαιοσύνη και της πρόσβασης στην ιθαγένεια· εξασφάλιση της απρόσκοπτης πρόσβασης σε υγειονομικές υπηρεσίες και σε προσωπικά έγγραφα. Εξασφάλιση του δικαιώματος επιλογής μεταξύ ασφαλούς επανόδου και ένταξης. Συμβολή ώστε να διασφαλισθεί η εφαρμογή της Δήλωσης του Σεράγεβο.

            Οικονομικές προϋποθέσεις

      Στη Σερβία:

                  —

                  Διατήρηση της μακροοικονομικής σταθερότητας. Συνέχιση των αναγκαίων αναπροσαρμογών και της αναγκαίας εξυγίανσης των δημοσίων οικονομικών με σκοπό τη μείωση των εξωτερικών ανισορροπιών και τη συγκράτηση των πληθωριστικών πιέσεων. Συνέχιση της εφαρμογής σώφρονος νομισματικής πολιτικής, συνοδευόμενης από την κατάλληλη συναλλαγματική πολιτική. Εφαρμογή συγκρατημένης μισθολογικής πολιτικής και αποφυγή μισθολογικών αυξήσεων στο δημόσιο τομέα, οι οποίες υπερβαίνουν την αύξηση της παραγωγικότητας. Παρακολούθηση της ταχείας επέκτασης του δανεισμού και αναπροσαρμογή των κανόνων εποπτείας. Περαιτέρω ανάπτυξη και εφαρμογή της μεταρρύθμισης του συνταξιοδοτικού συστήματος και συνέχιση της μεταρρύθμισης του συστήματος ασφάλισης ασθενείας.

                  —

                  Συνέχιση της νομιμοποίησης της παραοικονομίας και διεύρυνση της φορολογικής βάσης με την εφαρμογή ενός συστήματος διαχείρισης των δημοσίων δαπανών (δημόσιο ταμείο, εσωτερικός δημοσιονομικός έλεγχος) και με συνολικές φορολογικές μεταρρυθμίσεις, με λιγότερες απαλλαγές και χαμηλότερους φορολογικούς συντελεστές, ιδίως στον τομέα της εργασίας.

                  —

                  Επίσπευση της αναδιάρθρωσης και ιδιωτικοποίησης μεγάλων συλλογικής ιδιοκτησίας και κρατικών επιχειρήσεων, με σκοπό την ενίσχυση της δημοσιονομικής και εταιρικής πειθαρχίας. Συνέχιση των διαδικασιών πτώχευσης κατά των υπερχρεωμένων ζημιογόνων επιχειρήσεων συλλογικής ιδιοκτησίας, με σκοπό τη μείωση των οιονεί δημοσιονομικών ζημιών. Επίσπευση της αναδιάρθρωσης μεγάλων δημοσίων οργανισμών κοινής ωφελείας. Εξασφάλιση της χορήγησης επαρκών δημοσιονομικών πόρων για την κάλυψη του κόστους αναδιάρθρωσης και απολύσεων.

                  —

                  Ολοκλήρωση της μεταρρύθμισης του τραπεζικού τομέα, και ιδίως της ιδιωτικοποίησης των κρατικών τραπεζών. Συνέχιση της αναδιάρθρωσης και ιδιωτικοποίησης του ασφαλιστικού τομέα.

                  —

                  Μεταρρύθμιση του συστήματος ελεγχόμενων και προκαθορισμένων τιμών. Ειδικότερα, περαιτέρω αναπροσαρμογή των τιμών της ενέργειας σε επίπεδα που να καλύπτουν το κόστος και, παράλληλα, σταδιακή αντικατάσταση όλων των σημερινών επιδοτήσεων τιμών υπέρ των φτωχών καταναλωτών με απευθείας μεταβιβάσεις.

                  —

                  Ανάπτυξη μιας σταθερής και λειτουργούσας αγοράς γης/ακινήτων. Εκπόνηση νομοθεσίας για το κτηματολόγιο.

                  —

                  Συνέχιση της προώθησης της απασχόλησης και της καταπολέμησης της ανεργίας, ιδίως μέσω της επαγγελματικής κατάρτισης και των μεταρρυθμίσεων της αγοράς εργασίας, με τη συμμετοχή όλων των ενδιαφερομένων· βελτίωση των δημοσίων υπηρεσιών απασχόλησης και διάθεση επαρκών χρηματοδοτικών και ανθρώπινων πόρων για την εφαρμογή των σχετικών πολιτικών.

                  —

                  Συνέχιση των αναγκαίων αναπροσαρμογών στο εμπορικό καθεστώς της Σερβίας, ώστε αυτό να γίνει συμβατό με τα αυτόνομα εμπορικά μέτρα, τους κανόνες του ΠΟΕ και τη μελλοντική συμφωνία σταθεροποίησης και σύνδεσης.

            Στο Μαυροβούνιο:

                  —

                  Διατήρηση της μακροοικονομικής σταθερότητας. Συνέχιση των αναγκαίων αναπροσαρμογών και της αναγκαίας εξυγίανσης των δημοσίων οικονομικών, με σκοπό τη μείωση των εξωτερικών ανισορροπιών.

                  —

                  Εφαρμογή του συστήματος διαχείρισης των δημοσίων δαπανών.

                  —

                  Εξασφάλιση ευέλικτων μηχανισμών καθορισμού των τιμών στην αγορά εργασίας. Εφαρμογή του νόμου περί απασχόλησης, βελτίωση των δημοσίων υπηρεσιών απασχόλησης και διάθεση επαρκών χρηματοδοτικών και ανθρώπινων πόρων για την εφαρμογή των σχετικών πολιτικών.

                  —

                  Ολοκλήρωση της διαδικασίας απελευθέρωσης των τιμών. Περαιτέρω αναπροσαρμογή των τιμών της ενέργειας σε επίπεδα που να καλύπτουν το κόστος, με την εφαρμογή του νέου συστήματος τιμολόγησης στον τομέα του ηλεκτρισμού. Σταδιακή αντικατάσταση όλων των σημερινών επιδοτήσεων τιμών υπέρ των φτωχών καταναλωτών με απευθείας μεταβιβάσεις.

                  —

                  Επίσπευση της αναδιάρθρωσης των κρατικών επιχειρήσεων. Ολοκλήρωση της ιδιωτικοποίησης των επιχειρήσεων συλλογικής ιδιοκτησίας. Θέσπιση και εφαρμογή του νόμου περί εποπτείας των ασφαλιστικών πράξεων.

                  —

                  Ανάπτυξη μιας σταθερής και λειτουργούσας αγοράς γης/ακινήτων. Θέσπιση του νόμου περί χωροταξικού σχεδιασμού και του νόμου περί οικοδομήσιμων εκτάσεων, με παράλληλη εξασφάλιση της αποτελεσματικής εφαρμογής τους.

                  —

                  Συνέχιση των αναγκαίων αναπροσαρμογών στο εμπορικό καθεστώς του Μαυροβουνίου, ώστε αυτό να γίνει συμβατό με τα αυτόνομα εμπορικά μέτρα, τους κανόνες του ΠΟΕ και τη μελλοντική συμφωνία σταθεροποίησης και σύνδεσης.

            Ευρωπαϊκοί κανόνες

      Εσωτερική αγορά

                  —

                  Άρση των σημερινών και αποφυγή νέων εμποδίων στην κοινή αγορά την Ένωσης Κρατών. Εξασφάλιση της πρόσβασης στην αγορά της Ένωσης Κρατών σε εγχώριους και ξένους φορείς, σε ό, τι αφορά αγαθά, υπηρεσίες, κεφάλαια και πρόσωπα. Εξασφάλιση νομοθετικών διαβουλεύσεων και εφαρμογή της αρχής της αμοιβαίας αναγνώρισης όλων των αποφάσεων των Δημοκρατιών σχετικά με την πρόσβαση στην αγορά.

            Ελεύθερη κυκλοφορία των εμπορευμάτων

                  —

                  Συνέχιση των προσπαθειών εναρμόνισης των κανόνων και κανονισμών περί τυποποίησης, πιστοποίησης, μετρολογίας, διαπίστευσης και διαπίστωσης της συμμόρφωσης με το κεκτημένο της ΕΕ, με στόχο τη δημιουργία ευνοϊκών προϋποθέσεων για το εμπόριο. Έναρξη υιοθέτησης των ευρωπαϊκών προτύπων.

                  —

                  Εγκαθίδρυση μηχανισμών εσωτερικής διαβούλευσης και γνωστοποίησης σχετικά με νέους τεχνικούς κανονισμούς, πριν από την έγκρισή τους, για μέτρα που έχουν αντίκτυπο στο εμπόριο.

                  —

                  Στις δύο Δημοκρατίες: Θέσπιση νομικού πλαισίου και ανάπτυξη της αναγκαίας διοικητικής ικανότητας για την αποτελεσματική προστασία των καταναλωτών, σύμφωνα με την πολιτική της ΕΕ για τους καταναλωτές.

            Ελεύθερη κυκλοφορία των κεφαλαίων

                  —

                  Στις δύο Δημοκρατίες: Εφαρμογή ενός συστήματος αντίστοιχων λογαριασμών σε εμπορικές τράπεζες, ώστε να εξασφαλίζεται η ελεύθερη κυκλοφορία των κεφαλαίων μεταξύ των Δημοκρατιών.

            Τελωνεία και φορολογία

                  —

                  Στις δύο Δημοκρατίες: Περαιτέρω εναρμόνιση της τελωνειακής νομοθεσίας και των τελωνειακών καθεστώτων με το κεκτημένο της ΕΕ. Συνέχιση του εκσυγχρονισμού των τελωνειακών διοικήσεων με σκοπό την εξασφάλιση διοικητικών ικανοτήτων υψηλού επιπέδου και την καταπολέμηση της διαφθοράς, του διασυνοριακού εγκλήματος και της φοροδιαφυγής. Ενίσχυση της διοικητικής συνεργασίας και εξασφάλιση της διαρκούς τήρησης των υποχρεώσεων που απορρέουν από την εφαρμογή προτιμησιακών εμπορικών μέτρων (καταγωγή).

                  —

                  Στις δύο Δημοκρατίες: Περαιτέρω προσέγγιση της φορολογικής νομοθεσίας με το κεκτημένο της ΕΕ. Βελτίωση της εφαρμογής της φορολογικής νομοθεσίας, με ιδιαίτερη έμφαση στην είσπραξη και τον έλεγχο, με σκοπό τον περιορισμό της φορολογικής απά

                  —

                  Στις δύο Δημοκρατίες: Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

            Ανταγωνισμός

                  —

                  Στις δύο Δημοκρατίες: Καθιέρωση αντιμονοπωλιακών καθεστώτων, τα οποία θα εφαρμόζονται σε όλες τις περιπτώσεις αντιανταγωνιστικών πρακτικών. Εξασφάλιση των αναγκαίων διοικητικών ικανοτήτων για την αποτελεσματική και ανεξάρτητη επιβολή των κανόνων αυτών.

                  —

                  Στις δύο Δημοκρατίες: Ενίσχυση των σημείων συντονισμού των κρατικών ενισχύσεων και εξασφάλιση πλήρους διαφάνειας για τις κρατικές ενισχύσεις, ως ένα πρώτο βήμα στον τομέα του ελέγχου των κρατικών ενισχύσεων.

            Δημόσιες συμβάσεις

                  —

                  Εφαρμογή συνεκτικών και αποτελεσματικών καθεστώτων δημοσίων συμβάσεων και στις δύο Δημοκρατίες. Εξασφάλιση διαφανών διαδικασιών, ανεξάρτητα από την αξία της σχετικής σύμβασης, και μη διακριτική μεταχείριση ανάμεσα στους προμηθευτές της Σερβίας, του Μαυροβουνίου και της ΕΕ.

            Νόμος περί διανοητικής ιδιοκτησίας

                  —

                  Περαιτέρω ενίσχυση της προστασίας των δικαιωμάτων διανοητικής ιδιοκτησίας με τη θέσπιση των υπολοίπων νόμων και νομοθετικών διαταγμάτων. Εξασφάλιση ποινικών διατάξεων και ενίσχυση της ικανότητας εφαρμογής και επιβολής του νόμου στο συγκεκριμένο τομέα, κυρίως στις συνοριακές υπηρεσίες.

            Στατιστικές

                  —

                  Στις δύο Δημοκρατίες: Ανάπτυξη αξιόπιστων οικονομικών στατιστικών. Αναθεώρηση και έγκριση του στρατηγικού σχεδίου για τις στατιστικές, με στόχο τη βελτίωση της ποιότητάς τους και τη διεύρυνση του πεδίου εφαρμογής τους. Συντονισμός της εφαρμογής του εν λόγω σχεδίου μεταξύ των Δημοκρατιών και της Ένωσης Κρατών. Ενίσχυση της συλλογής και επεξεργασίας των γεωργικών στατιστικών σύμφωνα με τους κανόνες και τη μεθοδολογία της ΕΕ· ολοκλήρωση της διαδικασίας εναρμόνισης με την ονοματολογία 2000/2002 του εναρμονισμένου συστήματος. Στη Σερβία: Θέσπιση της νομοθεσίας για τις στατιστικές.

            ΤΟΜΕΑΚΕΣ ΠΟΛΙΤΙΚΕΣ
      Βιομηχανία και ΜΜΕ

                  —

                  Στις δύο Δημοκρατίες: Συνέχιση της εφαρμογής του Ευρωπαϊκού Χάρτη για τις μικρές επιχειρήσεις.

                  —

                  Στη Σερβία: Συνέχιση της εφαρμογής του νέου συστήματος ταχείας καταχώρησης των εταιρειών και καθιέρωση ταχύτερων διαδικασιών χορήγησης αδειών. Συνέχιση της εφαρμογής αξιολόγησης επιπτώσεων, σύμφωνα με το νόμο. Βελτίωση των δυνατοτήτων υποστήριξης και εκπροσώπησης των επιχειρήσεων. Περαιτέρω ανάπτυξη των δομών στήριξης των τοπικών/περιφερειακών επιχειρήσεων (δίκτυα ομοειδών επιχειρήσεων (clusters), εκκολαπτήρια νέων επιχειρήσεων (incubators), επιχειρηματικά/τεχνολογικά πάρκα)

                  —

                  Στο Μαυροβούνιο: Ενίσχυση της νεοσυσταθείσας αυτόνομης υπηρεσίας προώθησης των επενδύσεων. Συνέχιση της εφαρμογής του εθνικού ταμείου εγγυήσεων. Βελτίωση της υποστήριξης των επιχειρήσεων καθώς και των διαβουλεύσεων με αυτές. Εντατικοποίηση των προσπαθειών για την απλούστευση και επίσπευση των διαδικασιών χορήγησης αδειών. Καθιέρωση της αρχής της «σιωπηρής έγκρισης» στους τομείς της έκδοσης αδειών και της καταχώρησης των επιχειρήσεων. Έναρξη εφαρμογής αξιολόγησης επιπτώσεων, σύμφωνα με το νόμο. Βελτίωση της πρόσβασης στη χρηματοδότηση, και ανάπτυξη δομών στήριξης των επιχειρήσεων (δίκτυα ομοειδών επιχειρήσεων (clusters), εκκολαπτήρια νέων επιχειρήσεων (incubators), επιχειρηματικά/τεχνολογικά πάρκα)

            Γεωργία και αλιεία

                  —

                  Στη Σερβία: Συνέχιση της ενίσχυσης της διοικητικής ικανότητας για τη διαμόρφωση και εφαρμογή της πολιτικής. Θέσπιση και έναρξη εφαρμογής νομοθεσίας-πλαισίου στον τομέα την ασφάλειας τροφίμων και στον κτηνιατρικό και φυτοϋγειονομικό τομέα· εκσυγχρονισμός των κτηνιατρικών, φυτοϋγειονομικών και υγειονομικών εργαστηρίων, επιθεωρήσεων και ελέγχων στα εξωτερικά σύνορα· ολοκλήρωση της εφαρμογής συστήματος για την ταυτοποίηση και καταγραφή των βοοειδών.

                  —

                  Στο Μαυροβούνιο: Συνέχιση της ενίσχυσης της διοικητικής ικανότητας για τη διαμόρφωση και εφαρμογή της πολιτικής. Εφαρμογή του νόμου για κτηνιατρικά θέματα (καθώς και για τα προϊόντα αλιείας) και ενίσχυση των κτηνιατρικών και φυτοϋγειονομικών εργαστηρίων· ενίσχυση των ελέγχων. Εντατικοποίηση των προσπαθειών για την εναρμόνιση της νομοθεσίας με το κτηνιατρικό και φυτοϋγειονομικό κεκτημένο της ΕΕ. Εναρμόνιση του συστήματος ταυτοποίησης και καταγραφής των βοοειδών με τις απαιτήσεις της ΕΕ.

            Περιβάλλον

                  —

                  Στη Σερβία: Συνέχιση της προσέγγισης της νομοθεσίας με τη νομοθεσία και τους κανόνες της ΕΕ (ατμοσφαιρική ρύπανση, διαχείριση αποβλήτων και προστασία της φύσης)· υιοθέτηση και έναρξη εφαρμογής της εθνικής στρατηγικής για την προστασία του περιβάλλοντος. Έγκριση και έναρξη εφαρμογής της σχεδιαζόμενης στρατηγικής για την αειφόρο ανάπτυξη. Ενίσχυση της διοικητικής ικανότητας, κυρίως, των φορέων και οργάνων που είναι υπεύθυνα για το σχεδιασμό, την έκδοση αδειών, την επιθεώρηση και παρακολούθηση, καθώς και τη διαχείριση των έργων. Ανάπτυξη πολυετούς σχεδίου για τη χρηματοδότηση των επενδύσεων. Εφαρμογή της θεσπισθείσας νομοθεσίας, κυρίως για την εκτίμηση των περιβαλλοντικών επιπτώσεων και τη βιομηχανική ρύπανση. Έναρξη κατασκευής μονάδας επεξεργασίας και ασφαλούς διάθεσης των επικίνδυνων αποβλήτων.

                  —

                  Στο Μαυροβούνιο: Συνέχιση της προσέγγισης της νομοθεσίας, και ιδίως της νομοθεσίας-πλαισίου για την προστασία του περιβάλλοντος, με τη νομοθεσία και τους κανόνες της ΕΕ. Εφαρμογή και επιβολή της θεσπισθείσας νομοθεσίας. Ανάπτυξη μιας συνολικής στρατηγικής για την προστασία του περιβάλλοντος (νερό, απόβλητα, ατμοσφαιρικός αέρας). Έγκριση του Σχεδίου Χρήσης Γης· Έγκριση της στρατηγικής για την αειφόρο ανάπτυξη καθώς και των τομεακών στρατηγικών (ολοκληρωμένη διαχείριση παράκτιων ζωνών, βιοποικιλότητα, αλλαγή του κλίματος). Ενίσχυση της διοικητικής ικανότητας.

            Πολιτική μεταφορών

                  —

                  Ολοκλήρωση του προγράμματος και συνέχιση της εναρμόνισης της νομοθεσίας στον τομέα της αεροπορίας με το κεκτημένο της ΕΕ, ενόψει της συμμετοχής στον Κοινό Ευρωπαϊκό Αεροπορικό Χώρο (ECAA).

                  —

                  Εφαρμογή του μνημονίου συμφωνίας για την ανάπτυξη του Κυρίου Δικτύου Περιφερειακών Μεταφορών Νοτιοανατολικής Ευρώπης, περιλαμβανομένου και του Παρατηρητηρίου Μεταφορών.

                  —

                  Στη Σερβία: Υιοθέτηση και εφαρμογή μιας εθνικής στρατηγικής μεταφορών (οδικών, σιδηροδρομικών, αεροπορικών και πλωτών), με ιδιαίτερη μέριμνα στο θέμα της οικονομικής βιωσιμότητας του τομέα. Εφαρμογή του νόμου περί σιδηροδρόμων. Ολοκλήρωση του στρατηγικού σχεδίου για την εσωτερική ναυσιπλοΐα.

                  —

                  Στο Μαυροβούνιο: Εφαρμογή του νόμου περί οδικών μεταφορών (συμπεριλαμβανομένης της δημιουργίας των αναγκαίων δομών εφαρμογής). Έναρξη διάθεσης επαρκών πόρων υπέρ της συντήρησης των υποδομών και φορέων του τομέα των μεταφορών.

            Ενέργεια

                  —

                  Να εκπληρωθούν οι υποχρεώσεις που έχουν αναληφθεί στο πλαίσιο της συνθήκης για την Ενεργειακή Κοινότητα.

                  —

                  Στη Σερβία: Πλήρης εφαρμογή της ενεργειακής νομοθεσίας, με παράλληλη εξασφάλιση της ομαλής λειτουργίας της ανεξάρτητης Ρυθμιστικής Ενεργειακής Αρχής· συνέχιση των περιβαλλοντικών ελέγχων στους σταθμούς παραγωγής ενέργειας και αποκατάσταση των μονάδων που ευθύνονται περισσότερο για τη ρύπανση. Εξασφάλιση της αποκέντρωσης των αρμοδιοτήτων ενόψει της αναδιάρθρωσης και ιδιωτικοποίησης. Ενίσχυση των αναγκαίων διοικητικών δομών. Επίτευξη περαιτέρω προόδου για τη δημιουργία περιφερειακής αγοράς ενέργειας (κυρίως με τη βελτίωση των διασυνδέσεων).

                  —

                  Στο Μαυροβούνιο: Ολοκλήρωση και εφαρμογή της στρατηγικής για την ανάπτυξη της ενέργειας, συμπεριλαμβανομένης της στρατηγικής για την ενεργειακή απόδοση. Ενίσχυση της διοικητικής ικανότητας του υπουργείου Οικονομίας στον τομέα της ενέργειας· ρευστοποίηση και αναδιάρθρωση της δημόσιας επιχείρησης ηλεκτρισμού. Ενίσχυση της Ρυθμιστικής Ενεργειακής Αρχής. Ολοκλήρωση της αναδιάρθρωσης και απελευθέρωσης της εσωτερικής αγοράς ενέργειας· ιδιωτικοποίηση και/ή σύναψη δημοσίων/ιδιωτικών εταιρικών σχέσεων στο συγκεκριμένο τομέα.

            Κοινωνία της πληροφορίας και μέσα ενημέρωσης

                  —

                  Στη Σερβία: Εξασφάλιση της απελευθέρωσης των ηλεκτρονικών επικοινωνιών, της ανεξαρτησίας και αποτελεσματικής λειτουργίας των ρυθμιστικών φορέων, και παράλληλη θέσπιση και εφαρμογή κατάλληλων νόμων και πολιτικών στους τομείς αυτούς.

                  —

                  Στο Μαυροβούνιο: Ενίσχυση του ανταγωνισμού στην αγορά, μέσω της ενίσχυσης του Οργανισμού Τηλεπικοινωνιών, κυρίως με την εξασφάλιση των αναγκαίων για τον ανταγωνισμό εγγυήσεων και με τον καθορισμό όρων και προϋποθέσεων για τα τέλη διασύνδεσης.

            Δημοσιονομικός έλεγχος

                  —

                  Ανάπτυξη στρατηγικής για τον εσωτερικό δημοσιονομικό έλεγχο.

            Δικαιοσύνη, ελευθέρια και ασφάλεια
      Θεωρήσεις διαβατηρίων, συνοριακός έλεγχος, άσυλο και μετανάστευση

                  —

                  Ανάπτυξη μιας προσέγγισης, σε επίπεδο Ένωσης Κρατών, για την ολοκληρωμένη διαχείριση των συνόρων και εξασφάλιση της αποτελεσματικής εφαρμογής της, σε επίπεδο Δημοκρατιών, με βάση το σχετικό μνημόνιο συμφωνίας. Ως συνέχεια της περιφερειακής διάσκεψης της Οχρίδας για την ασφάλεια και διαχείριση των συνόρων, που πραγματοποιήθηκε τον Μάιο του 2003, εφαρμογή των βραχυπρόθεσμων μέτρων που θεσπίστηκαν από την κυβέρνηση.

                  —

                  Στη Σερβία: Λήψη συγκεκριμένων μέτρων για την εφαρμογή βέλτιστων πρακτικών σε σχέση με την αστυνομία των συνόρων· άμεση αποστρατικοποίηση των ελέγχων στα σύνορα, σε συντονισμό με τις αρχές της Ένωσης Κρατών.

                  —

                  Στο Μαυροβούνιο: Περαιτέρω ενίσχυση του πολιτικού ελέγχου των συνόρων (κυρίως κατάρτιση και εξοπλισμός κατά τα πρότυπα της ΕΕ).

                  —

                  Ανάπτυξη μιας προσέγγισης, σε επίπεδο Ένωσης Κρατών, για θέματα που αφορούν τις θεωρήσεις, το άσυλο και τη μετανάστευση, σύμφωνα με τον Συνταγματικό Χάρτη, ιδίως με την πλήρη εναρμόνιση των καθεστώτων θεώρησης που εφαρμόζονται στις Δημοκρατίες. Καθιέρωση μηχανισμών για την παρακολούθηση της εφαρμογής των πολιτικών αυτών σε επίπεδο Δημοκρατιών.

                  —

                  Θέσπιση των νόμων περί ασύλου και στις δύο Δημοκρατίες και, παράλληλα, σύναψη και εφαρμογή συμφωνιών επανεισδοχής. Στη Σερβία: ενίσχυση των ικανοτήτων και της υποδομής του κέντρου υποδοχής για τους αιτούντες άσυλο και τους πρόσφυγες. Στο Μαυροβούνιο: Κατασκευή των κέντρων υποδοχής που προβλέπονται για τους αιτούντες άσυλο και τους πρόσφυγες.

            Νομιμοποίηση προσόδων από παράνομες δραστηριότητες

                  —

                  Στις δύο Δημοκρατίες: Εξασφάλιση της αποτελεσματικής εφαρμογής της νομοθεσίας περί νομιμοποίησης προσόδων από παράνομες δραστηριότητες και ενίσχυση των μονάδων οικονομικών πληροφοριών.

            Ναρκωτικά

                  —

                  Στις δύο Δημοκρατίες: Αύξηση της ικανότητας καταπολέμησης του λαθρεμπορίου ναρκωτικών· ανάπτυξη και έναρξη εφαρμογής μιας εθνικής στρατηγικής στον τομέα των ναρκωτικών, που θα είναι σύμφωνη με την αντίστοιχη στρατηγική της ΕΕ.

            Αστυνομία

                  —

                  Εφαρμογή των συμφωνηθέντων θεσμικών πλαισίων για τη δικαστική συνεργασία και τη συνεργασία στον τομέα επιβολής του νόμου μεταξύ των Δημοκρατιών, κυρίως με την πλήρη εφαρμογή των μνημονίων συμφωνίας που έχουν υπογραφεί από τα αντίστοιχα υπουργεία Δικαιοσύνης και Εσωτερικών.

                  —

                  Στη Σερβία: Εφαρμογή του νόμου για την αστυνομία με στόχο την εξασφάλιση του επαγγελματισμού και της λογοδοσίας.

                  —

                  Στο Μαυροβούνιο: Εφαρμογή των νόμων για την αστυνομία και την υπηρεσία εθνικής ασφάλειας, και εξασφάλιση του επαγγελματισμού και της λογοδοσίας.

            Καταπολέμηση του οργανωμένου εγκλήματος και της τρομοκρατίας

                  —

                  Εγκαθίδρυση αποτελεσματικών θεσμικών μηχανισμών για τη συνεργασία μεταξύ των διαφόρων υπηρεσιών στο εσωτερικό των Δημοκρατιών και επισημοποίηση της συνεργασίας μεταξύ τους.

                  —

                  Στις δύο Δημοκρατίες: Θέσπιση νομοθεσίας και ανάπτυξη ικανοτήτων για την κατάσχεση περιουσιακών στοιχείων. Ενίσχυση της υπηρεσίας πληροφοριών σε ποινικά θέματα. Θέσπιση νομοθεσίας για την προστασία των προσωπικών δεδομένων και λήψη των αναγκαίων μέτρων ενόψει της σύναψης συμφωνίας συνεργασίας με την Ευρωπόλ. Ενίσχυση της καταπολέμησης της εμπορίας ανθρώπων, κυρίως με την παροχή κατάλληλης βοήθειας και προστασίας στα θύματά της.

                  —

                  Αύξηση της αποτελεσματικότητας της διεθνούς συνεργασίας και εφαρμογή των σχετικών διεθνών συμβάσεων για την τρομοκρατία. Βελτίωση της συνεργασίας και της ανταλλαγής πληροφοριών μεταξύ όλων των υπηρεσιών ασφαλείας καθώς και με άλλα κράτη. Λήψη προληπτικών μέτρων κατά της χρηματοδότησης και προετοιμασίας τρομοκρατικών ενεργειών.

            ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

            Πολιτικές απαιτήσεις

      Δημοκρατία και κράτος δικαίου
      Δημόσια διοίκηση

                  —

                  Περαιτέρω ενίσχυση των μονάδων ευρωπαϊκής ολοκλήρωσης στα αρμόδια υπουργεία, καθώς και των μηχανισμών συνεργασίας με τις υπηρεσίες ευρωπαϊκής ολοκλήρωσης.

                  —

                  Στη Σερβία: Συνέχιση της πλήρους εφαρμογής των νόμων περί δημοσίων υπηρεσιών και δημόσιας διοίκησης. Εφαρμογή μέτρων για την ανάπτυξη των ανθρωπίνων πόρων στον τομέα των δημοσίων υπηρεσιών. Ενίσχυση των ικανοτήτων της δημόσιας διοίκησης (χάραξη πολιτικής και συντονισμός μεταξύ των υπουργείων) σε κεντρικό και τοπικό επίπεδο· εγκαθίδρυση ενός κεντρικού συστήματος διαχείρισης των μισθών. Ενίσχυση της διαδικασίας χάραξης οικονομικής πολιτικής. Έγκριση και εφαρμογή μεταρρυθμίσεων υπέρ της αποκέντρωσης, ώστε να εξασφαλιστεί η βιωσιμότητα της τοπικής αυτοδιοίκησης.

                  —

                  Στο Μαυροβούνιο: Εξασφάλιση της βιωσιμότητας του φορέα διαχείρισης ανθρώπινων πόρων. Ενίσχυση της διαδικασίας χάραξης πολιτικών. Εφαρμογή των μεταρρυθμίσεων υπέρ της αποκέντρωσης.

            Μεταρρύθμιση του τομέα της άμυνας

                  —

                  Συνέχιση της διαδικασίας αναδιάρθρωσης και μεταρρύθμισης των ενόπλων δυνάμεων, συμπεριλαμβανομένων, ενδεχομένως, της μείωσης (λαμβανομένων υπόψη των κοινωνικών συνεπειών), του αναπροσανατολισμού και της ιδιωτικοποίησης των στρατιωτικών μέσων και της αμυντικής βιομηχανίας· αύξηση της διαφάνειας και του πολιτικού ελέγχου.

            Δικαστικό σύστημα

                  —

                  Στη Σερβία: Υιοθέτηση της εθνικής στρατηγικής για τη δικαστική μεταρρύθμιση και του μετέπειτα σχεδίου δράσης, ιδίως όσον αφορά τον διορισμό και τη δοκιμαστική περίοδο των δικαστών, καθώς και την αυτονομία των εισαγγελέων. Δημιουργία και εφαρμογή ενός δικτύου τεχνολογίας πληροφοριών για τους εισαγγελείς σε όλα τα επίπεδα· εξασφάλιση της επιβολής των δικαστικών αποφάσεων. Περαιτέρω ενίσχυση της ικανότητας εκδίκασης εγκλημάτων πολέμου από εθνικά δικαστήρια, τηρουμένων πλήρως των διεθνών υποχρεώσεων και σε συνεργασία με το Διεθνές Ποινικό Δικαστήριο για την πρώην Γιουγκοσλαβία.

                  —

                  Στο Μαυροβούνιο: Εξασφάλιση της κατάλληλης λειτουργίας του Κέντρου Δικαστικής Κατάρτισης. Υλοποίηση της στρατηγικής για την τεχνολογία πληροφοριών στο δικαστικό τομέα.

            Πολιτική για την καταπολέμηση της διαφθοράς

                  —

                  Εξασφάλιση της πλήρους συμμόρφωσης με τη σύμβαση των ΗΕ για την καταπολέμηση της διαφθοράς.

            Ανθρώπινα δικαιώματα και προστασία των μειονοτήτων

                  —

                  Εφαρμογή της νομοθεσίας κατά των διακρίσεων.

                  —

                  Εξασφάλιση της συμμετοχής των ανάπηρων και μειονοτικών παιδιών στη γενική εκπαίδευση· μεταρρύθμιση του συστήματος για την προστασία του παιδιού.

                  —

                  Συνέχιση της ένταξης των μειονοτήτων καθώς και της σύσφιξης των διεθνοτικών σχέσεων.

            Περιφερειακά θέματα και διεθνείς υποχρεώσεις

                  —

                  Διευκόλυνση της ένταξης των προσφύγων που επιλέγουν να μην επιστρέψουν. Στη Σερβία: Θέσπιση νέας νομοθεσίας για τους πρόσφυγες· συνέχιση της εφαρμογής της εθνικής στρατηγικής. Στο Μαυροβούνιο: Εφαρμογή της εθνικής στρατηγικής για τους πρόσφυγες, στο πλαίσιο μιας συνολικής στρατηγικής για την κοινωνική ενσωμάτωση και ένταξή τους.

            Οικονομικές προϋποθέσεις

      Στη Σερβία:

                  —

                  Συνέχιση της εφαρμογής βιώσιμων μακροοικονομικών πολιτικών. Συνέχιση των αναπροσαρμογών και της εξυγίανσης των δημοσίων οικονομικών, με στόχο τη μείωση των εξωτερικών ανισορροπιών και τη συγκράτηση των πληθωριστικών πιέσεων. Προτεραιότητα στις δημόσιες δαπάνες κατά την κατάρτιση του προϋπολογισμού σε ετήσια και μεσοπρόθεσμη βάση· μείωση, κυρίως, των οιονεί δημοσιονομικών ζημιών των κρατικών επιχειρήσεων και των επιχειρήσεων συλλογικής ιδιοκτησίας. Συνέχιση της εφαρμογής μιας συγκρατημένης μισθολογικής πολιτικής. Συνέχιση της μεταρρύθμισης του συνταξιοδοτικού συστήματος και του συστήματος ασφάλισης ασθενείας.

                  —

                  Βελτίωση της διαδικασίας προϋπολογισμού και της δημοσιονομικής διαχείρισης· ενίσχυση της ανάπτυξης ικανοτήτων για την προετοιμασία και εκτέλεση του προϋπολογισμού, με στόχο τον καθορισμό προτεραιοτήτων. Βελτίωση της δημοσιονομικής διαχείρισης σε κεντρικό επίπεδο και σε επίπεδο τοπικής αυτοδιοίκησης.

                  —

                  Καθιέρωση αποτελεσματικών διαδικασιών για τον εντοπισμό, την αντιμετώπιση και παρακολούθηση περιπτώσεων στις οποίες υπάρχουν υποψίες για απάτη, καθώς και άλλων παρατυπιών που έχουν επιπτώσεις στους εθνικούς και διεθνείς πόρους.

                  —

                  Συνέχιση της διαδικασίας ιδιωτικοποίησης μεγάλων συλλογικής ιδιοκτησίας και κρατικών επιχειρήσεων και, όπου ενδείκνυται, δημοσίων οργανισμών κοινής ωφελείας, ώστε να αυξηθεί το μερίδιο του ιδιωτικού τομέα στην οικονομία.

                  —

                  Ενίσχυση του επιχειρηματικού περιβάλλοντος με σκοπό την προώθηση της ανάπτυξης του ιδιωτικού τομέα και της απασχόλησης με ανταγωνιστικές αγορές, με ισότιμους όρους ανταγωνισμού και με πρόσβαση στη χρηματοδότηση μέσω της ανάπτυξης του χρηματοπιστωτικού τομέα.

                  —

                  Ενίσχυση της λειτουργίας της αγοράς γης/ακινήτων. Θέσπιση και εφαρμογή της νομοθεσίας για το κτηματολόγιο και της νομοθεσίας για την ιδιωτική ιδιοκτησία αστικής γης. Έναρξη μεταρρύθμισης της εγγείου ιδιοκτησίας, της αναδιάρθρωσης και της ιδιωτικοποίησης μεγάλων αγροκτημάτων.

                  —

                  Συνέχιση των αναγκαίων μεταρρυθμίσεων για τη συμμόρφωση προς τους κανόνες και τις υποχρεώσεις στο πλαίσιο του ΠΟΕ, ώστε να επισπευσθεί η διαδικασία προσχώρησης σ’ αυτόν.

                  —

                  Να ενταθούν οι προσπάθειες για τη βελτίωση του εκπαιδευτικού συστήματος, περιλαμβανομένης και της πρωτοβάθμιας εκπαίδευσης, και να δημιουργηθεί ένα σύγχρονο σύστημα επαγγελματικής εκπαίδευσης και κατάρτισης.

                  —

                  Έναρξη του σχεδιασμού και της εφαρμογής ολοκληρωμένης πολιτικής για την έρευνα.

            Στο Μαυροβούνιο:

                  —

                  Συνέχιση της εφαρμογής βιώσιμων μακροοικονομικών πολιτικών: Συνέχιση των αναπροσαρμογών και της εξυγίανσης των δημοσίων οικονομικών, με στόχο τη μείωση των εξωτερικών ανισορροπιών. Προτεραιότητα στις δημόσιες δαπάνες κατά την κατάρτιση του προϋπολογισμού σε βραχυπρόθεσμη και μεσοπρόθεσμη βάση· ειδικότερα, μείωση των επιδοτήσεων, των μεταβιβάσεων και του μισθολογικού κόστους των δημοσίων υπαλλήλων. Συνεχής μείωση των συνολικών δημοσίων δαπανών, ως ποσοστού του ΑΕΠ.

                  —

                  Βελτίωση της διαδικασίας προϋπολογισμού και της δημοσιονομικής διαχείρισης· ενίσχυση της ανάπτυξης ικανοτήτων για την προετοιμασία και εκτέλεση του προϋπολογισμού, με στόχο τον καθορισμό προτεραιοτήτων. Βελτίωση της δημοσιονομικής διαχείρισης σε κεντρικό επίπεδο και σε επίπεδο τοπικής αυτοδιοίκησης.

                  —

                  Καθιέρωση αποτελεσματικών διαδικασιών για τον εντοπισμό, την αντιμετώπιση και παρακολούθηση περιπτώσεων στις οποίες υπάρχουν υποψίες για απάτη, καθώς και άλλων παρατυπιών που έχουν επιπτώσεις στους εθνικούς και διεθνείς πόρους.

                  —

                  Ενίσχυση του επιχειρηματικού περιβάλλοντος με σκοπό την προώθηση της ανάπτυξης του ιδιωτικού τομέα και της απασχόλησης με ανταγωνιστικές αγορές, με ισότιμους όρους ανταγωνισμού και με πρόσβαση στη χρηματοδότηση μέσω της ανάπτυξης του χρηματοπιστωτικού τομέα. Απλούστευση των διαδικασιών στα εμποροδικεία.

                  —

                  Συνέχιση των αναγκαίων μεταρρυθμίσεων για τη συμμόρφωση προς τους κανόνες και τις υποχρεώσεις στο πλαίσιο του ΠΟΕ, ώστε να επισπευσθεί η διαδικασία προσχώρησης σ’ αυτόν.

                  —

                  Να ενταθούν οι προσπάθειες για τη βελτίωση του εκπαιδευτικού συστήματος, περιλαμβανομένης και της πρωτοβάθμιας εκπαίδευσης, και να δημιουργηθεί ένα σύγχρονο σύστημα επαγγελματικής εκπαίδευσης και κατάρτισης.

                  —

                  Έναρξη του σχεδιασμού και της εφαρμογής ολοκληρωμένης πολιτικής για την έρευνα.

            Ευρωπαϊκοί κανόνες

      Εσωτερική αγορά
      Ελεύθερη κυκλοφορία των κεφαλαίων

                  —

                  Περαιτέρω απελευθέρωση των βραχυπρόθεσμων και μεσοπρόθεσμων κινήσεων κεφαλαίων, και στις δύο Δημοκρατίες.

            Ελεύθερη κυκλοφορία των εμπορευμάτων

                  —

                  Περαιτέρω ανάπτυξη της τυποποίησης, ιδίως μέσω της υιοθέτησης ευρωπαϊκών προτύπων. Συνέχιση της μεταφοράς στο εθνικό δίκαιο των οδηγιών νέας και σφαιρικής προσέγγισης και των οδηγιών παλαιάς προσέγγισης. Εγκαθίδρυση συστήματος εποπτείας της αγοράς, όπως αυτό προβλέπεται από το κεκτημένο.

            Τελωνεία και φορολογία

                  —

                  Συνεχής προσέγγιση της τελωνειακής και φορολογικής νομοθεσίας της Σερβίας και Μαυροβουνίου με το κεκτημένο, και περαιτέρω αύξηση της διοικητικής ικανότητας σε ό, τι αφορά την εφαρμογή της τελωνειακής νομοθεσίας και την καταπολέμηση της διαφθοράς, του διασυνοριακού εγκλήματος και της φοροδιαφυγής.

                  —

                  Βελτίωση της διαφάνειας και της ανταλλαγής πληροφοριών με τα κράτη μέλη της ΕΕ, με στόχο τη διευκόλυνση της επιβολής μέτρων για την πρόληψη της φοροαποφυγής και φοροδιαφυγής.

            Στατιστικές

                  —

                  Στις δύο Δημοκρατίες: Ανάπτυξη αξιόπιστων οικονομικών στατιστικών. Ενίσχυση της θεσμικής ικανότητας για την παραγωγή και δημοσίευση βασικών στατιστικών δεδομένων, τα οποία ανταποκρίνονται στα ευρωπαϊκά πρότυπα για τις στατιστικές στους τομείς των επιχειρήσεων, της αγοράς εργασίας και των εθνικών λογαριασμών.

            Τομέακες πολιτικές
      Βιομηχανία και ΜΜΕ

                  —

                  Στις δύο Δημοκρατίες: Εφαρμογή του Ευρωπαϊκού Χάρτη για τις ΜΜΕ

            Γεωργία και αλιεία

                  —

                  Στη Σερβία: Περαιτέρω ανάπτυξη της διοικητικής ικανότητας για διαμόρφωση και εφαρμογή πολιτικών. Σχεδιασμός και έναρξη εφαρμογής μιας πολιτικής στον τομέα της ανάπτυξης της υπαίθρου. Συνέχιση της ενίσχυσης της νομοθεσίας και των ελέγχων στον κτηνιατρικό, υγειονομικό και φυτοϋγειονομικό τομέα καθώς και στον τομέα της ασφάλειας των τροφίμων, συμπεριλαμβανομένων των εργαστηρίων οίνου. Βελτίωση της διαχείρισης των αποβλήτων και μείωση της γεωργικής ρύπανσης. Ενίσχυση των συστημάτων της αγοράς γεωργικών προϊόντων και ειδών διατροφής, και ιδίως του ποιοτικού ελέγχου και της ανάλυσης κινδύνων και κρίσιμων σημείων ελέγχου (HACCP)· μείωση των στρεβλώσεων λόγω πολιτικής στις γεωργικές αγορές και αναμόρφωση της Διεύθυνσης Αποθεμάτων Βασικών Προϊόντων. Επέκταση των μέτρων ταυτοποίησης και καταγραφής των ζώων και σε άλλα είδη. Εκπόνηση προγράμματος για τον εκσυγχρονισμό των εγκαταστάσεων μεταποίησης τροφίμων σύμφωνα με τις απαιτήσεις της ΕΕ.

                  —

                  Στο Μαυροβούνιο: Περαιτέρω ανάπτυξη της διοικητικής ικανότητας για διαμόρφωση και εφαρμογή πολιτικών. Σχεδιασμός και έναρξη εφαρμογής μιας πολιτικής στον τομέα της ανάπτυξης της υπαίθρου. Ενίσχυση των θεσμικών ικανοτήτων στον τομέα της ασφάλειας τροφίμων. Εκπόνηση προγράμματος για τον εκσυγχρονισμό των εγκαταστάσεων μεταποίησης τροφίμων σύμφωνα με τις απαιτήσεις της ΕΕ. Έναρξη δράσης για την εξακρίβωση της ταυτότητας των προβατοειδών και των αιγοειδών και την καταγραφή των μετακινήσεών τους. Έναρξη ενεργειών για αποτελεσματικό έλεγχο της εγχώριας φυτικής παραγωγής, ιδίως για τα προϊόντα με ειδικές απαιτήσεις της ΕΕ. Λήψη μέτρων ώστε η αλιευτική πολιτική να προσεγγίσει περισσότερο τους κανόνες της ΕΕ, ιδίως στους τομείς της διαχείρισης, της επιθεώρησης και του ελέγχου των πόρων, καθώς και της αγοράς και των διαρθρωτικών πολιτικών.

            Περιβάλλον

                  —

                  Στις δύο Δημοκρατίες: Συνέχιση της εφαρμογής και επιβολής της νομοθεσίας που έχει εναρμονιστεί με τη νομοθεσία της ΕΕ. Συνέχιση της εφαρμογής της νομοθεσίας για την εκτίμηση των περιβαλλοντικών επιπτώσεων. Κύρωση και έναρξη εφαρμογής του Πρωτοκόλλου του Κιότο. Εξασφάλιση ενός βιώσιμου δημοσιονομικού πλαισίου για την εφαρμογή μεσοπρόθεσμης ή μακροπρόθεσμης πολιτικής στον τομέα της προστασίας του περιβάλλοντος.

                  —

                  Στη Σερβία: Υιοθέτηση και έναρξη εφαρμογής στρατηγικών για την ατμοσφαιρική ρύπανση, τη διαχείριση των αποβλήτων και την προστασία της φύσης. Συνέχιση της εφαρμογής της εθνικής στρατηγικής για την προστασία του περιβάλλοντος, καθώς και της στρατηγικής στον τομέα των υδάτων. Συνέχιση της ενίσχυσης της διοικητικής ικανότητας των περιβαλλοντικών φορέων και οργανισμών· έναρξη εφαρμογής του πολυετούς σχεδίου για τη χρηματοδότηση των επενδύσεων. Ολοκλήρωση της κατασκευής της μονάδας επεξεργασίας και ασφαλούς διάθεσης των επικίνδυνων αποβλήτων.

                  —

                  Στο Μαυροβούνιο: Συνέχιση της προσέγγισης της νομοθεσίας, ιδίως της νομοθεσίας για την ατμοσφαιρική ρύπανση, το νερό και τα απόβλητα, με τη νομοθεσία και τους κανόνες της ΕΕ. Έναρξη εφαρμογής του Σχεδίου Χρήσης Γης, καθώς και της συνολικής στρατηγικής για την προστασία του περιβάλλοντος. Ανάπτυξη μιας συνολικής στρατηγικής για την προστασία του περιβάλλοντος (νερό, απόβλητα, ατμοσφαιρικός αέρας). Έναρξη εφαρμογής της στρατηγικής για την αειφόρο ανάπτυξη καθώς και των τομεακών στρατηγικών (ολοκληρωμένη διαχείριση παράκτιων ζωνών, βιοποικιλότητα, αλλαγή του κλίματος). Συνέχιση της ενίσχυσης της διοικητικής ικανότητας των αρμοδίων υπουργείων και οργάνων που είναι επιφορτισμένα με το σχεδιασμό, την έκδοση αδειών, την επιθεώρηση, την παρακολούθηση και τη διαχείριση έργων στον τομέα του περιβάλλοντος.

            Πολιτική μεταφορών

                  —

                  Στις δύο Δημοκρατίες: Ενίσχυση της ανάπτυξης ικανοτήτων, ιδίως για την εκπόνηση μεγάλων επενδυτικών σχεδίων. Συνέχιση της διάθεσης επαρκών πόρων υπέρ της συντήρησης των υποδομών και φορέων του τομέα των μεταφορών.

                  —

                  Τήρηση των διεθνών υποχρεώσεων στο πλαίσιο των συμβάσεων του Διεθνούς Ναυτιλιακού Οργανισμού και βελτίωση των όρων ασφαλείας των σκαφών στη θάλασσα, σύμφωνα με το μνημόνιο συμφωνίας των Παρισίων.

            Ενέργεια

                  —

                  Στις δύο Δημοκρατίες: Υιοθέτηση και εφαρμογή μακροπρόθεσμης στρατηγικής για μια περιβαλλοντικά βιώσιμη ενεργειακή πολιτική.

                  —

                  Συνέχιση της τήρησης των περιφερειακών και διεθνών υποχρεώσεων στον τομέα αυτόν, με στόχο τη δημιουργία μιας ανταγωνιστικής περιφερειακής αγοράς ενέργειας.

            Κοινωνία της πληροφορίας και μέσα ενημέρωσης

                  —

                  Στις δύο Δημοκρατίες: Μεταφορά και εφαρμογή του νέου πλαισίου της ΕΕ για τις ηλεκτρονικές επικοινωνίες. Εξασφάλιση ανεξαρτησίας, επαρκών πόρων και τεχνογνωσίας για τους ρυθμιστικούς φορείς. Έναρξη της εναρμόνισης με το κεκτημένο της ΕΕ στον οπτικοακουστικό τομέα.

            Δημοσιονομικός έλεγχος

                  —

                  Ανάπτυξη και εφαρμογή των αρχών της αποκεντρωμένης υποχρέωσης λογοδοσίας των διευθυντικών στελεχών και ανεξάρτητου εσωτερικού λογιστικού ελέγχου σύμφωνα με τους διεθνώς αποδεκτούς κανόνες και την καλύτερη πρακτική της ΕΕ.

                  —

                  Ενίσχυση της επιχειρησιακής ικανότητας του ανώτατου φορέα λογιστικού ελέγχου και διασφάλιση της λειτουργικής και οικονομικής ανεξαρτησίας του.

                  —

                  Ανάπτυξη διαδικασιών και διοικητικών μέσων για την εξασφάλιση της αποτελεσματικής προστασίας των οικονομικών συμφερόντων της ΕΕ.

            Δικαιοσύνη, ελευθέρια και ασφάλεια
      Θεωρήσεις διαβατηρίων, συνοριακός έλεγχος, άσυλο και μετανάστευση

                  —

                  Στις δύο Δημοκρατίες: Ανάπτυξη των τεχνικών υποδομών και των ανθρώπινων πόρων, προκειμένου να εφαρμοστεί η πολιτική της ολοκληρωμένης διαχείρισης των συνόρων και να ενισχυθούν η αστυνομία των συνόρων και οι τελωνειακές υπηρεσίες. Βελτίωση των διασυνοριακών συναλλαγών με νέους συνοριακούς σταθμούς. Ενίσχυση της συνεργασίας μεταξύ των υπηρεσιών που είναι υπεύθυνες, στις δύο Δημοκρατίες, για την καταπολέμηση της εμπορίας ανθρώπων.

            Αστυνομία

                  —

                  Στις δύο Δημοκρατίες: Συνέχιση της αναδιάρθρωσης· εξασφάλιση της υποχρέωσης λογοδοσίας· μεταρρύθμιση της εκπαίδευσης των αστυνομικών· εξασφάλιση της συνεργασίας μεταξύ των οργάνων επιβολής του νόμου.

            Καταπολέμηση του οργανωμένου εγκλήματος και της τρομοκρατίας

                  —

                  Στις δύο Δημοκρατίες: Ανάπτυξη ενός αποτελεσματικού συστήματος για την προστασία των μαρτύρων, το οποίο θα ενσωματώνει και περιφερειακά στοιχεία. Ενίσχυση της καταπολέμησης του οικονομικού και δημοσιονομικού εγκλήματος (συμπεριλαμβανομένης της νομιμοποίησης προσόδων από παράνομες δραστηριότητες και της παραχάραξης νομισμάτων), της απάτης και της διαφθοράς, καθώς και βελτίωση της σχετικής νομοθεσίας. Διευκόλυνση της τοποθέτησης αξιωματικών-συνδέσμων αποσπασμένων από τα κράτη μέλη της ΕΕ στα αρμόδια κρατικά όργανα που συμμετέχουν στην καταπολέμηση του οργανωμένου εγκλήματος. Εφαρμογή της σύμβασης του Παλέρμο για το διεθνές οργανωμένο έγκλημα.

                  —

                  Στη Σερβία: Ενίσχυση των ικανοτήτων του υπουργείου Εσωτερικών (ιδίως της διεύθυνσης που είναι υπεύθυνη για την καταπολέμηση του οργανωμένου εγκλήματος). Ανάπτυξη διαδικασιών καθώς και των ικανοτήτων ανταλλαγής πληροφοριών μεταξύ των διαφόρων υπηρεσιών.

                  —

                  Στο Μαυροβούνιο: Αύξηση της διοικητικής και δικαστικής ικανότητας για την εφαρμογή του ποινικού κώδικα σε ό, τι αφορά το οργανωμένο έγκλημα. Ενίσχυση της μονάδας καταπολέμησης του οργανωμένου εγκλήματος στο υπουργείο Εσωτερικών και εξασφάλιση του συντονισμού όλων των οργάνων επιβολής του νόμου.

            ΚΟΣΣΥΦΟΠΕΔΙΟ,
      ΟΠΩΣ ΟΡΙΖΕΤΑΙ ΣΤΗΝ ΑΠΟΦΑΣΗ 1244 ΤΟΥ ΣΥΜΒΟΥΛΙΟΥ ΑΣΦΑΛΕΙΑΣ ΤΩΝ ΗΝΩΜΕΝΩΝ ΕΘΝΩΝ ΤΗΣ 10ΗΣ ΙΟΥΝΙΟΥ 1999
      ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

                  —

                  Για να διασφαλιστεί ένα ασφαλές, δημοκρατικό και πολυεθνοτικό Κοσσυφοπέδιο, είναι σκόπιμο να συνεχιστεί η εφαρμογή των προϋποθέσεων για το Κοσσυφοπέδιο που ενέκρινε το Συμβούλιο Ασφαλείας των Ηνωμένων Εθνών.

                  —

                  Στο πλαίσιο αυτό, πρέπει να εξεταστούν οι ακόλουθες προτεραιότητες:

            Κύριες προτεραιότητες

                  —

                  Διασφάλιση της πλήρους τήρησης του κράτους δικαίου και επιδίωξη πολιτικής μηδενικής ανοχής κατά της διαφθοράς και του οργανωμένου εγκλήματος και του οικονομικού εγκλήματος.

                  —

                  Διασφάλιση δημοκρατικής διακυβέρνησης και παροχής δημοσίων υπηρεσιών σε όλον τον πληθυσμό του Κοσσυφοπεδίου με την καθιέρωση επαγγελματικής, υπεύθυνης, ευπρόσιτης, αντιπροσωπευτικής και διαφανούς δημόσιας διοίκησης που δεν ανέχεται πολιτικές παρεμβάσεις.

                  —

                  Συνέχιση της μεταρρύθμισης της τοπικής αυτοδιοίκησης, λαμβανομένων υπόψη των απόψεων και συμφερόντων όλων των κοινοτήτων του Κοσσυφοπεδίου, καθώς και της κατανομής κατάλληλων δημοσιονομικών πόρων, και αύξηση της διοικητικής ικανότητας ώστε να διευκολυνθεί η διαδικασία αποκέντρωσης.

                  —

                  Δημιουργία ενός κλίματος ανεκτικότητας μεταξύ των εθνοτήτων και βιώσιμης πολυεθνοτικότητας που θα ευνοεί την επιστροφή. Διασφάλιση του σεβασμού, της ασφάλειας, της ελεύθερης κυκλοφορίας και συμμετοχής σε όλες τις κοινότητες. Ρητή καταδίκη όλων των εχθρικών εκδηλώσεων κατά των μειονοτικών κοινοτήτων. Αυστηρή δίωξη κάθε εγκλήματος μεταξύ των διαφόρων εθνοτικών ομάδων.

                  —

                  Δημιουργία προϋποθέσεων για επενδύσεις, εμπόριο, απασχόληση και οικονομική ανάπτυξη προς όφελος όλων των κοινοτήτων.

                  —

                  Διασφάλιση πλήρους συνεργασίας με το Διεθνές Ποινικό Δικαστήριο των ΗΕ για την Πρώην Γιουγκοσλαβία (ΔΠΔΓ).

                  —

                  Πλήρης τήρηση της απόφασης 1244 του Συμβουλίου Ασφαλείας των Ηνωμένων Εθνών και εντατικοποίηση ενός καλά θεμελιωμένου διαλόγου με το Βελιγράδι. Υιοθέτηση εποικοδομητικής στάσης. Δημιουργία των όρων που είναι απαραίτητοι για τη διευκόλυνση των Σέρβων του Κοσσυφοπεδίου στην πολιτική διαδικασία.

            Πολιτικές απαιτήσεις

      ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ
      Προσωρινοί θεσμοί αυτοδιοίκησης

                  —

                  Διασφάλιση της πλήρους και αποτελεσματικής λειτουργίας της συνέλευσης και των επιτροπών της, της κυβέρνησης και των δήμων, καθώς και της πλήρους τήρησης των αντίστοιχων εσωτερικών κανονισμών, και των δικαιωμάτων και συμφερόντων όλων των κοινοτήτων.

                  —

                  Μεγαλύτερη εκτελεστική εποπτεία από τη συνέλευση, καθώς και λογοδοσία και διαφάνεια, στο πλαίσιο της συνέλευσης.

                  —

                  Αύξηση της εκπροσώπησης των μειονοτήτων σε όλα τα θεσμικά όργανα και στις δημόσιες υπηρεσίες σε επίπεδο δήμων και σε κεντρικό επίπεδο.

                  —

                  Προετοιμασία και πραγματοποίηση απογραφής του πληθυσμού και των κατοικιών τηρουμένων πλήρως των διεθνών προτύπων.

            Εκλογές

                  —

                  Διεξαγωγή ελεύθερων, αδιάβλητων και διαφανών εκλογών. Ενίσχυση της ανεξάρτητης και πολυεθνοτικής κεντρικής εκλογικής επιτροπής για τη διαχείριση των εκλογών του 2006 σε εύθετο χρόνο.

                  —

                  Διασφάλιση παροχής κατάλληλων εκλογικών κέντρων, καθώς και λήψης των απαιτούμενων μέτρων ιδίως στον τομέα της ασφάλειας, σε όλες τις κοινότητες, για την άσκηση των εκλογικών δικαιωμάτων τους. Παροχή της δυνατότητας στους εκτοπισθέντες στο εσωτερικό της χώρας και στους πρόσφυγες να συμμετέχουν στις εκλογές, ακόμη και αν οι δυνατότητες επιστροφής τους στο Κοσσυφοπέδιο είναι περιορισμένες.

            Δημόσια διοίκηση

                  —

                  Ενίσχυση των δυνατοτήτων για κυβερνητικό σχεδιασμό και επακριβέστερος καθορισμός των αρμοδιοτήτων των κεντρικών και τοπικών αρχών με σκοπό τη διασφάλιση της υλοποίησης της πολιτικής.

                  —

                  Εφαρμογή διαφανών διαδικασιών όσον αφορά τις προσλήψεις, τις αποσπάσεις, την αξιολόγηση, τις προαγωγές, τη συμπεριφορά και τις απολύσεις δημοσίων υπαλλήλων καθώς και των υπαλλήλων που υπηρετούν στο «Προστατευτικό Σώμα του Κοσσυφοπεδίου», στην αστυνομία και στο δικαστικό σύστημα και όσον αφορά τη δημοσιονομική διαχείριση.

                  —

                  Βελτίωση της ποιότητας και της παροχής βασικών δημοσίων υπηρεσιών σε όλες τις κοινότητες, ιδίως προκειμένου να συμβάλουν στη μείωση της ζήτησης υπηρεσιών που παρέχονται από παράλληλες δομές.

                  —

                  Ίδρυση και διατήρηση αποτελεσματικών ιδρυμάτων κατάρτισης για τη δημόσια υπηρεσία που δεν ανέχονται πολιτικές παρεμβάσεις. Βελτίωση της κατάρτισης των στελεχών. Μετατροπή του Ιδρύματος Δημόσιας Διοίκησης του Κοσσυφοπεδίου σε οργανισμό ικανό να παρέχει επαγγελματική κατάρτιση σε όλους τους δημοσίους υπαλλήλους.

                  —

                  Θέσπιση της νομοθεσίας σχετικά με τη διαχείριση των εκτάκτων περιπτώσεων και περαιτέρω βελτίωση των επιδόσεων, του επαγγελματισμού και του συντονισμού των σχετικών ιδρυμάτων του Κοσσυφοπεδίου, καθώς και του Προστατευτικού Σώματος του Κοσσυφοπεδίου, σε θέματα πολιτικής άμυνας.

            Δικαστικό σύστημα

                  —

                  Διασφάλιση αποτελεσματικών και αμερόληπτων δικαστηρίων που δεν ανέχονται πολιτικές παρεμβάσεις.

            Διασφάλιση της προστασίας μαρτύρων.

                  —

                  Εφαρμογή της αυτοματοποιημένης διαχείρισης των υποθέσεων και μείωση της συσσώρευσης των προς εκδίκαση υποθέσεων, ιδίως όσον αφορά το αστικό δίκαιο. Εξασφάλιση της επιβολής των δικαστικών αποφάσεων.

                  —

                  Περαιτέρω ανάπτυξη της νομικής εκπαίδευσης και κατάρτισης, ιδίως για δικαστές, εισαγγελείς και διοικητικό προσωπικό. Θέσπιση και εφαρμογή της νομοθεσίας για το Δικαστικό Ινστιτούτο του Κοσσυφοπεδίου και μετατροπή του τελευταίου σε βιώσιμο οργανισμό, υπεύθυνο για την κατάρτιση των δικαστών.

                  —

                  Ενίσχυση των ειρηνοδικείων και της δράσης της αστυνομίας για την πρόληψη, καταδίκη και εξάλειψη της παράνομης κατάληψης, χρήσης και οικοδόμησης ακινήτων.

                  —

                  Ενίσχυση της Εισαγγελίας προκειμένου να διασφαλιστεί ότι είναι σε θέση να τηρεί τις αρχές της αυτονομίας και της αμεροληψίας.

                  —

                  Ανάπτυξη της ικανότητας άσκησης αρμοδιοτήτων στους τομείς της δικαιοσύνης και των εσωτερικών υποθέσεων χωρίς πολιτικές παρεμβάσεις.

            Πολιτική για την καταπολέμηση της διαφθοράς

                  —

                  Εφαρμογή της νομοθεσίας για την καταστολή της διαφθοράς. Δημιουργία οργανισμού για την καταπολέμηση της διαφθοράς. Υιοθέτηση και εφαρμογή του σχεδίου για την καταπολέμηση της διαφθοράς.

            Ανθρώπινα δικαιώματα και προστασία των μειονοτήτων

                  —

                  Διασφάλιση της συνεχούς και ανεξάρτητης λειτουργίας καθώς και της οικονομικής βιωσιμότητας του αμερόληπτου θεσμού του Διαμεσολαβητή, λαμβάνοντας δεόντως υπόψη τις συστάσεις του Διαμεσολαβητή.

                  —

                  Διευκόλυνση και ενθάρρυνση της επιστροφής των προσφύγων και των εκτοπισθέντων όλων των κοινοτήτων και ολοκλήρωση της αποκατάστασης των ακινήτων που υπέστησαν ζημίες ή καταστράφηκαν κατά τα γεγονότα του Μαρτίου 2004, συμπεριλαμβανομένων των ιστορικών μνημείων και θρησκευτικών χώρων.

                  —

                  Ενίσχυση των διοικητικών δομών και των μηχανισμών λογοδοσίας στο υπουργείο Κοινοτήτων και Επιστροφής Προσφύγων. Περαιτέρω ανάπτυξη και εφαρμογή του κοινού στρατηγικού πλαισίου για τις κοινότητες και την επιστροφή προσφύγων και επεξεργασία, σε επίπεδο δήμων, μηχανισμών για τη διευκόλυνση της βιώσιμης κοινωνικής ένταξης των επαναπατριζόμενων και των υφιστάμενων μειονοτικών κοινοτήτων.

                  —

                  Θέσπιση και επιβολή μιας αποτελεσματικής νομοθεσίας σχετικά με τις επίσημες γλώσσες και δημιουργία αποτελεσματικού μηχανισμού για τον έλεγχο της εφαρμογής της.

                  —

                  Νομιμοποίηση των περιπτώσεων ανεπίσημων εγκαταστάσεων. Εξεύρεση βιώσιμων λύσεων επαναπατρισμού για την ενσωμάτωση των μειονοτικών κοινοτήτων των Ρομ που ζουν σε στρατόπεδα, υπό επικίνδυνες συνθήκες, και για τις ομάδες εσωτερικά εκτοπισθέντων ατόμων που ζουν σε ανεπίσημα κέντρα.

                  —

                  Θέσπιση νομοθεσίας σχετικά με τη διαφύλαξη της πολιτιστικής κληρονομιάς και δημιουργία διοικητικών μηχανισμών για τη διασφάλιση της εφαρμογής της.

                  —

                  Θέσπιση νομοθεσίας περί δημοσίων ραδιοτηλεοπτικών μεταδόσεων και περί δυσφήμησης. Παγίωση του αυτορρυθμιστικού συστήματος των μέσων ενημέρωσης χάρη στη δημιουργία της Ανεξάρτητης Επιτροπής Μέσων, της αποτελεσματικής λειτουργίας του Συμβουλίου Τύπου και της εφαρμογής του κώδικα για τον Τύπο.

                  —

                  Δημιουργία ενός κατάλληλου νομικού πλαισίου για μη κυβερνητικές οργανώσεις και διασφάλιση ότι θα μπορούν να δραστηριοποιούνται ελεύθερα στο πλαίσιο αυτού.

                  —

                  Ολοκλήρωση της νομοθεσίας και των δράσεων που αποβλέπουν στην προστασία των δικαιωμάτων ιδιοκτησίας, ιδίως όσον αφορά την κυριότητα ακινήτων· την κατοχή και τα δικαιώματα ιδιοκτησίας επί ακινήτων προοριζόμενων και μη προοριζόμενων για κατοικίες, καθώς και το νομοθετικό πλαίσιο για τη ρύθμιση των οικοδομών. Εναρμόνιση των κανονιστικών πράξεων σε επίπεδο δήμων και δημιουργία ενός μηχανισμού για την αποτελεσματική διευθέτηση διαφορών σε θέματα εμπορικής και αγροτικής ιδιοκτησίας. Μεγαλύτερη ευαισθητοποίηση της κοινής γνώμης για τις επιπτώσεις της κατασκευής αυθαιρέτων.

                  —

                  Ανάπτυξη και εφαρμογή στρατηγικής που προβλέπει βιώσιμες ρυθμίσεις που θα διαδεχθούν τη Διεύθυνση Στέγασης και Ακινήτων για την επίλυση όλων των διαφορών που εκκρεμούν σχετικά με αξιώσεις ιδιοκτησίας.

                  —

                  Διασφάλιση της αποτελεσματικής εφαρμογής του νόμου κατά των διακρίσεων.

                  —

                  Λήψη συγκεκριμένων μέτρων για την πρόληψη και την τιμωρία κάθε μορφής βίας κατά των γυναικών.

            Περιφερειακά θέματα και διεθνείς υποχρεώσεις

                  —

                  Ενίσχυση της περιφερειακής συνεργασίας και των σχέσεων καλής γειτονίας.

                  —

                  Σύναψη και εφαρμογή συμφωνιών ελευθέρων συναλλαγών στην περιοχή και συμμετοχή σε όλες τις σχετικές περιφερειακές πρωτοβουλίες, ιδίως στο πλαίσιο του συμφώνου Σταθερότητας.

            Οικονομικές προϋποθέσεις

                  —

                  Ολοκλήρωση της διαδικασίας ιδιωτικοποίησης σύμφωνα με το χρονοδιάγραμμα που έχει καθορίσει ο Οργανισμός Διαχείρισης του Κοσσυφοπεδίου.

                  —

                  Ολοκλήρωση της σύστασης δημοσίων επιχειρήσεων, και συγκεκριμένα της Επιχείρησης Ηλεκτρισμού, του Οργανισμού Σιδηροδρόμων, της Επιχείρησης Κεντρικής Θέρμανσης, καθώς και της Επιχείρησης Υδάτων και Αποβλήτων. Θέση σε εφαρμογή νέων μέτρων αναδιάρθρωσης για τη βελτίωση της διαχείρισής τους, της αποτελεσματικότητας και της χρηματοοικονομικής βιωσιμότητάς τους. Περαιτέρω ενίσχυση του κανονιστικού πλαισίου για τις υπηρεσίες κοινής ωφελείας και ενίσχυση της διοικητικής ικανότητας των ανεξάρτητων ρυθμιστικών αρχών.

                  —

                  Ενίσχυση της διαφάνειας και της βιωσιμότητας των δημοσίων οικονομικών. Διασφάλιση της συνοχής του προϋπολογισμού για το 2006 με το ενοποιημένο μεσοπρόθεσμο πλαίσιο δαπανών.

                  —

                  Καθορισμός και εφαρμογή των μακροοικονομικών και δημοσιονομικών προτεραιοτήτων σε στενή συνεργασία με το ΔΝΤ.

                  —

                  Ενίσχυση της δημοσιονομικής πειθαρχίας και καλύτερος έλεγχος των δημοσίων δαπανών. Καθιέρωση αποτελεσματικών διαδικασιών για τον εντοπισμό, την αντιμετώπιση και παρακολούθηση περιπτώσεων στις οποίες υπάρχουν υποψίες για απάτη, καθώς και άλλων παρατυπιών που έχουν επιπτώσεις στους εθνικούς και διεθνείς πόρους.

                  —

                  Συνέχιση της ανάπτυξης νομοθετικού πλαισίου και πλαισίου πολιτικής για το εμπόριο και τις συναφείς με το εμπόριο πολιτικές, και διασφάλιση της συμβατότητάς του με τους μηχανισμούς της ΕΕ και του ΠΟΕ. Δημοσίευση και εφαρμογή του νόμου περί δραστηριοτήτων εξωτερικού εμπορίου.

                  —

                  Βελτίωση της ποιότητας της πρωτοβάθμιας και δευτεροβάθμιας εκπαίδευσης, της τριτοβάθμιας εκπαίδευσης και της επαγγελματικής εκπαίδευσης και κατάρτισης.

            Ευρωπαϊκοί κανόνες

                  —

                  Ενίσχυση της διοικητικής ικανότητας όλων των οργάνων για τον αποτελεσματικό έλεγχο της συνοχής των πολιτικών και της νομοθεσίας με τις απαιτήσεις της ΕΕ, χάρη στην ενδυνάμωση των φορέων που είναι υπεύθυνοι για την εναρμόνιση της ευρωπαϊκής νομοθεσίας.

            Εσωτερική αγορά
      Ελεύθερη κυκλοφορία των εμπορευμάτων

                  —

                  Προετοιμασία της αναγκαίας νομοθεσίας και ανάπτυξη της υποδομής όσον αφορά την τυποποίηση, πιστοποίηση, μετρολογία, διαπίστευση και διαπίστωση της συμμόρφωσης, λαμβάνοντας υπόψη τη συμπληρωματικότητα με την περιοχή.

                  —

                  Εφαρμογή του νόμου περί εγχωρίου εμπορίου.

            Ελεύθερη κυκλοφορία των κεφαλαίων

                  —

                  Θέσπιση κατάλληλων απαιτήσεων προληπτικής εποπτείας και ενίσχυση της εποπτικής διαδικασίας στον χρηματοοικονομικό τομέα.

            Τελωνεία και φορολογία

                  —

                  Ενίσχυση της ικανότητας της τελωνειακής διοίκησης για την καταπολέμηση της διαφθοράς και της διασυνοριακής εγκληματικότητας. Ενίσχυση της ικανότητας της αρμόδιας για ποινικές έρευνες μονάδας.

                  —

                  Διασφάλιση της τήρησης των υποχρεώσεων που σχετίζονται με την εφαρμογή προτιμησιακών εμπορικών μέτρων (καταγωγή).

                  —

                  Βελτίωση του φορολογικού συστήματος και ενίσχυση της ικανότητας ελέγχου και είσπραξης της φορολογικής διοίκησης.

                  —

                  Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

            Δημόσιες συμβάσεις

                  —

                  Θέσπιση και αποτελεσματική εφαρμογή του αναθεωρημένου νόμου για τις δημόσιες συμβάσεις, καθώς και των σχετικών διατάξεων εφαρμογής. Θέσπιση αποτελεσματικών διαδικασιών αναθεώρησης.

            Νόμος περί διανοητικής ιδιοκτησίας

                  —

                  Σχεδιασμός και εφαρμογή της νομοθεσίας για την προστασία των δικαιωμάτων πνευματικής, βιομηχανικής και εμπορικής ιδιοκτησίας. Καθορισμός μεσοπρόθεσμης στρατηγικής για τη βελτίωση της επιβολής αυτών των δικαιωμάτων.

            Στατιστικές

                  —

                  Δημιουργία μιας πρώτης σειράς αξιόπιστων στατιστικών (για τους εθνικούς) λογαριασμούς.

            Τομέακες πολιτικές
      Βιομηχανία και ΜΜΕ

                  —

                  Υιοθέτηση μιας μεσοπρόθεσμης στρατηγικής για την πολιτική των ΜΜΕ, καθώς και δημιουργία της υπηρεσίας στήριξης των ΜΜΕ και της υπηρεσίας προώθησης των επενδύσεων. Συνέχιση της εφαρμογής του ευρωπαϊκού χάρτη για τις μικρές επιχειρήσεις.

                  —

                  Θέσπιση ενός γενικού πλαισίου για τη χρηματοοικονομική πληροφόρηση προσαρμοσμένο στις περιστάσεις του Κοσσυφοπεδίου, περιορίζοντας τη χρήση των ΔΠΧΠ/ΔΛΠ (Διεθνών Προτύπων Χρηματοοικονομικής Πληροφόρησης/Διεθνών Λογιστικών Προτύπων) σε οντότητες δημοσίου συμφέροντος και κάνοντας πλήρη χρήση των απαλλαγών που προβλέπονται στην 4η και στην 7η οδηγία περί εταιρικού δικαίου.

            Γεωργία και αλιεία

                  —

                  Σχεδιασμός και έναρξη εφαρμογής μιας πολιτικής στον τομέα της ανάπτυξης της υπαίθρου.

                  —

                  Συνέχιση της εναρμόνισης της νομοθεσίας με το κεκτημένο της ΕΕ στον κτηνιατρικό και φυτοϋγειονομικό τομέα.

                  —

                  Εναρμόνιση του συστήματος ταυτοποίησης και καταγραφής των βοοειδών με τις απαιτήσεις της ΕΕ.

            Περιβάλλον

                  —

                  Προετοιμασία της θέσπισης και της εφαρμογής νομοθεσίας στον τομέα της αξιολόγησης περιβαλλοντικών επιπτώσεων σύμφωνα με το κεκτημένο της ΕΕ.

                  —

                  Εκπόνηση συνολικού σχεδίου περιβαλλοντικής δράσης, που θα αφορά ιδίως θέματα δημόσιας υγείας, με στόχο την εναρμόνιση με το κεκτημένο της ΕΕ.

                  —

                  Προετοιμασία δράσεων που αποσκοπούν στη μεγαλύτερη ευαισθητοποίηση της κοινής γνώμης και στην αύξηση της συμμετοχής της κοινωνίας των πολιτών σε περιβαλλοντικά θέματα.

            Πολιτική μεταφορών

                  —

                  Εφαρμογή του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης καθώς και του Παρατηρητηρίου Μεταφορών.

                  —

                  Εφαρμογή του νόμου περί οδικών μεταφορών. Θέσπιση του νόμου περί οδικής ασφάλειας και έναρξη εφαρμογής μέτρων στον τομέα αυτό.

                  —

                  Ενίσχυση των ικανοτήτων στον τομέα του προγραμματισμού μεταφορών για τη θέσπιση και την έναρξη εφαρμογής ενός πλαισίου πολιτικής στον τομέα των μεταφορών, καθώς και ανάπτυξη στρατηγικής συνδυασμένων μεταφορών σε κεντρικό και τοπικό επίπεδο.

                  —

                  Συνέχιση της βελτίωσης της διαχείρισης στοιχείων ενεργητικού βάσει δεδομένων για δραστηριότητες συντήρησης και αποκατάστασης.

                  —

                  Συνέχιση της ευθυγράμμισης της νομοθεσίας περί αερομεταφορών με το κοινοτικό κεκτημένο της ΕΕ ενόψει του ευρωπαϊκού κοινού εναερίου χώρου.

                  —

                  Ανάπτυξη της υπηρεσίας πολιτικής αεροπορίας του αεροδρομίου της Πρίστινας, με το προσωπικό και τις εγκαταστάσεις της, για τη διασφάλιση κατάλληλου επιπέδου ασφάλειας και ορθολογικής και υπεύθυνης διαχείρισης.

            Ενέργεια

                  —

                  Να εκπληρωθούν οι υποχρεώσεις που έχουν αναληφθεί στο πλαίσιο της συνθήκης για την Ενεργειακή Κοινότητα. Διασφάλιση της βιωσιμότητας και της διατήρησης της Επιχείρησης Ηλεκτρισμού, ιδίως με την αύξηση, σε σημαντικό βαθμό, της είσπραξης εσόδων και τη βελτίωση των διοικητικών δομών.

            Κοινωνία της πληροφορίας και μέσα ενημέρωσης

                  —

                  Υιοθέτηση και έναρξη εφαρμογής πολιτικής όσον αφορά δίκτυα και υπηρεσίες ηλεκτρονικών επικοινωνιών με στόχο τη δημιουργία ενός σταθερού ανταγωνιστικού περιβάλλοντος για την προσέλκυση ξένων επενδύσεων.

            Δημοσιονομικός έλεγχος

                  —

                  Χάραξη στρατηγικής για τον δημόσιο εσωτερικό δημοσιονομικό έλεγχο ως βάση για την εφαρμογή των μεσοπρόθεσμων συστάσεων στον τομέα αυτό.

            Δικαιοσύνη, ελευθέρια και ασφάλεια
      Θεωρήσεις, συνοριακοί έλεγχοι, άσυλο και μετανάστευση

                  —

                  Ενίσχυση της συνεργασίας μεταξύ των υπηρεσιών διαχείρισης των συνόρων.

            Νομιμοποίηση προσόδων από παράνομες δραστηριότητες

                  —

                  Διασφάλιση της αποτελεσματικής εκπλήρωσης του ρόλου του κέντρου δημοσιονομικών πληροφοριών όσον αφορά τη συγκέντρωση και ανάλυση των στοιχείων που αφορούν τη νομιμοποίηση προσόδων από παράνομες δραστηριότητες.

            Ναρκωτικά

                  —

                  Περαιτέρω ενίσχυση, σε τοπικό επίπεδο, της ικανότητας της ομάδας ερευνών για θέματα ναρκωτικών.

            Αστυνομία

                  —

                  Βελτίωση της αποτελεσματικότητας των εγκληματολογικών ερευνών. Θέσπιση και εφαρμογή της νομοθεσίας που αφορά τη δημιουργία αστυνομικής υπηρεσίας του Κοσσυφοπεδίου και ενίσχυση της ικανότητάς της, ιδίως όσον αφορά τις έρευνες και τον εσωτερικό έλεγχο. Ενίσχυση της ηγεσίας της.

                  —

                  Διασφάλιση της ανεξαρτησίας και του επαγγελματισμού της μελλοντικής Ακαδημίας Εκπαίδευσης και Κατάρτισης στον τομέα της δημόσιας ασφάλειας.

            Καταπολέμηση του οργανωμένου εγκλήματος και της τρομοκρατίας

                  —

                  Περαιτέρω ενίσχυση της τοπικής ικανότητας της διεύθυνσης δίωξης οργανωμένου εγκλήματος της αστυνομικής υπηρεσίας του Κοσσυφοπεδίου. Εφαρμογή του σχεδίου δράσης κατά της εμπορίας ανθρώπων.

            ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ

            Πολιτικές απαιτήσεις

      Δημοκρατία και κράτος δικαίου
      Δημόσια διοίκηση

                  —

                  Βιώσιμη μεταρρύθμιση της δημόσιας διοίκησης τηρουμένων των δημοσιονομικών περιορισμών. Βελτίωση της ικανότητας της τοπικής διοίκησης να παρέχει υπηρεσίες στις περιφέρειές της με ισότιμο και αποτελεσματικό τρόπο.

            Δικαστικό σύστημα

                  —

                  Καθορισμός και παγίωση πλήρους νομοθετικού κώδικα που σέβεται τα δικαιώματα και τα συμφέροντα όλων των κοινοτήτων βασιζόμενου στο σύνολο των νομικών πηγών που εφαρμόζονται επί του παρόντος στο Κοσσυφοπέδιο.

                  —

                  Σχεδιασμός και εφαρμογή συνολικής στρατηγικής για την ενίσχυση της ανεξαρτησίας της δικαιοσύνης καθώς και της αυτονομίας του συστήματος δίωξης.

                  —

                  Ενίσχυση της διοικητικής ικανότητας και αποτελεσματικότητας του δικαστικού συστήματος και όλων των υπηρεσιών επιβολής του νόμου. Διασφάλιση της βιωσιμότητας ενός συνολικού συστήματος νομικής αρωγής. Ανάπτυξη εναλλακτικού μηχανισμού επίλυσης διαφορών.

                  —

                  Βελτίωση του σωφρονιστικού συστήματος με ιδιαίτερη προσοχή στα προγράμματα ασφάλειας, ελέγχου, διαχείρισης, επαγγελματικής κατάρτισης και κοινωνικής επανένταξης, καθώς και στην κατάσταση των εγκαταστάσεων.

            Ανθρώπινα δικαιώματα και προστασία των μειονοτήτων

                  —

                  Θέσπιση νομοθεσίας καθώς και δημιουργία και ορθή εφαρμογή μηχανισμών για την προστασία των ανθρωπίνων και μειονοτικών δικαιωμάτων, σύμφωνα με τις συστάσεις του Συμβουλίου της Ευρώπης.

                  —

                  Διασφάλιση της βιωσιμότητας των μειονοτικών κοινοτήτων και της άνευ διακρίσεων συμμετοχής τους στην κοινωνία, ιδίως με τη λήψη συγκεκριμένων μέτρων για τη διασφάλιση της ασφάλειάς τους και της ελεύθερης κυκλοφορίας τους, της ισότιμης παροχής υπηρεσιών κοινής ωφελείας και υπηρεσιών γενικού χαρακτήρα, καθώς και της πρόσβασης στις υπηρεσίες αυτές.

                  —

                  Εφαρμογή νομοθεσίας για την ισότητα των φύλων. Διασφάλιση της ισότητας των δικαιωμάτων των γυναικών σε όλες τις υφιστάμενες πολιτικές και στην ισχύουσα νομοθεσία.

                  —

                  Ανάπτυξη ολοκληρωμένης πολιτικής διαφύλαξης της πολιτιστικής κληρονομιάς. Ενεργός συμμετοχή στην αύξηση της γενικής ευαισθητοποίησης και του σεβασμού της πολιτιστικής κληρονομιάς.

                  —

                  Διασφάλιση της άσκησης του ρόλου του φορέα ραδιοτηλεοπτικών μεταδόσεων ως δημόσιου φορέα σε όλες τις κοινότητες και στη γλώσσα τους. Προώθηση των ραδιοτηλεοπτικών μεταδόσεων των μειονοτήτων και διευκόλυνση της βιωσιμότητας των μέσων ενημέρωσης που προορίζονται γι’ αυτές. Διασφάλιση ίσων όρων ανταγωνισμού τόσο για τα ιδιωτικά όσο και για τα δημόσια μέσα ενημέρωσης.

                  —

                  Διασφάλιση της παροχής από τον Οργανισμό Κτηματολογίου του Κοσσυφοπεδίου και τις δημοτικές υπηρεσίες κτηματολογίου διαφανούς και αμερόληπτης πρόσβασης στις καταστάσεις περιουσιακών στοιχείων και διάθεση λειτουργούντων μηχανισμών λογοδοσίας.

            Περιφερειακά θέματα και διεθνείς υποχρεώσεις

                  —

                  Περαιτέρω ενίσχυση των μηχανισμών περιφερειακής και διεθνούς συνεργασίας όσον αφορά την επιβολή της νομοθεσίας, συμπεριλαμβανομένης της μεταφοράς των υπόπτων και καταδίκων και της αμοιβαίας νομικής συνδρομής μεταξύ των περιοχών διαφορετικής δικαιοδοσίας.

                  —

                  Εργασία ενόψει της μελλοντικής περιφερειακής συμφωνίας ελεύθερων συναλλαγών στη Νοτιοανατολική Ευρώπη.

            Οικονομικές απαιτήσεις

                  —

                  Προετοιμασία του εδάφους για την ανάπτυξη ικανότητας διαχείρισης των δανείων και των οφειλών.

                  —

                  Εξέταση των πιθανών μηχανισμών ασφαλίσεων για την προσέλκυση ξένων επενδύσεων, ιδίως σε συνεργασία με τον Οργανισμό Πολυμερούς Ασφάλισης Επενδύσεων.

                  —

                  Ανάπτυξη ευέλικτων κοινωνικών πολιτικών για την προαγωγή της απασχόλησης και της κοινωνικής συνοχής και την αντιμετώπιση της φτώχειας και του κοινωνικού αποκλεισμού, με ιδιαίτερη προσοχή στην απασχόληση των νέων.

                  —

                  Ανάπτυξη της ικανότητας του τραπεζικού τομέα να παρέχει ανταγωνιστικές τραπεζικές υπηρεσίες και ανταγωνιστικό σύστημα μακροπρόθεσμης χρηματοδότησης. Διασφάλιση αξιόπιστης και αποτελεσματικής εποπτείας τραπεζικών, ασφαλιστικών και συνταξιοδοτικών φορέων.

                  —

                  Συνέχιση της χάραξης μιας μεσοπρόθεσμης αναπτυξιακής στρατηγικής και ενός μεσοπρόθεσμου αναπτυξιακού σχεδίου που συνδέονται με τομεακές στρατηγικές, λαμβάνουν υπόψη τη μείωση της φτώχειας και συμφωνούν με το μεσοπρόθεσμο πλαίσιο δαπανών και το πρόγραμμα δημοσίων επενδύσεων.

            Ευρωπαϊκοί κανόνες

      Εσωτερική αγορά
      Ελεύθερη κυκλοφορία των εμπορευμάτων

                  —

                  Έναρξη της μεταφοράς των οδηγιών της νέας και σφαιρικής προσέγγισης καθώς και της παλαιάς προσέγγισης.

                  —

                  Συνέχιση της μεταφοράς των Ευρωπαϊκών προτύπων.

                  —

                  Εγκαθίδρυση δομής για τον έλεγχο της αγοράς.

            Τελωνεία και φορολογία

                  —

                  Συνέχιση της εναρμόνισης της φορολογικής και τελωνειακής νομοθεσίας με το κεκτημένο της ΕΕ και επιπλέον ενίσχυση της διοικητικής ικανότητας για την επιβολή της νομοθεσίας και την καταπολέμηση της διαφθοράς, του διασυνοριακού εγκλήματος και της φοροδιαφυγής.

            Δημόσιες συμβάσεις

                  —

                  Διασφάλιση ότι οι κανόνες περί δημοσίων συμβάσεων εφαρμόζονται αποτελεσματικά από τις αναθέτουσες αρχές και οντότητες σε όλα τα επίπεδα, μεταξύ άλλων με την ανάπτυξη επιχειρησιακών εργαλείων, την παροχή κατάρτισης και την ενίσχυση της διοικητικής ικανότητας.

            Νόμος περί διανοητικής ιδιοκτησίας

                  —

                  Συνέχιση της ενίσχυσης της επιβολής των δικαιωμάτων πνευματικής, βιομηχανικής και εμπορικής ιδιοκτησίας σύμφωνα με τη μεσοπρόθεσμη στρατηγική.

            Στατιστικές

                  —

                  Εντατικοποίηση των προσπαθειών για τη δημιουργία αξιόπιστου συστήματος στατιστικών.

         Τομέακες πολιτικές

      Βιομηχανία και ΜΜΕ

                  —

                  Συνέχιση της εφαρμογής του Ευρωπαϊκού Χάρτη για τις ΜΜΕ και της μεσοπρόθεσμης στρατηγικής για τις ΜΜΕ.

                  —

                  Συνέχιση της σταδιακής εναρμόνισης του εταιρικού δικαίου, καθώς και των προτύπων χρηματοοικονομικής πληροφόρησης.

            Γεωργία και αλιεία

                  —

                  Ανάπτυξη πολιτικής και κανονιστικού πλαισίου για τη στήριξη βιώσιμης αγροτικής μεταρρύθμισης. Στήριξη της προστασίας των γεωργικών γαιών κατά της ασχεδίαστης αστικής ανάπτυξης.

                  —

                  Έναρξη δράσης για την αναγνώριση αιγοπροβάτων και την καταγραφή των κινήσεών τους.

                  —

                  Εκπόνηση προγράμματος για την αναβάθμιση των μονάδων επεξεργασίας τροφίμων.

                  —

                  Έναρξη δράσης για τον αποτελεσματικό έλεγχο της εγχώριας φυτικής παραγωγής, ιδίως για προϊόντα που πρέπει να πληρούν ειδικές απαιτήσεις της ΕΕ.

            Περιβάλλον

                  —

                  Θέσπιση και εφαρμογή του σχεδίου περιβαλλοντικής δράσης με στόχο την εναρμόνιση με το κεκτημένο της ΕΕ.

                  —

                  Εφαρμογή και στήριξη δράσεων που αποσκοπούν στη μεγαλύτερη ευαισθητοποίηση της κοινής γνώμης και στην αύξηση της συμμετοχής της κοινωνίας των πολιτών σε περιβαλλοντικά θέματα.

            Πολιτική μεταφορών

                  —

                  Συνέχιση της εφαρμογής του μνημονίου συμφωνίας για την ανάπτυξη του κύριου δικτύου περιφερειακών μεταφορών της Νοτιοανατολικής Ευρώπης.

            Ενέργεια

                  —

                  Ανάπτυξη νομοθετικών και κανονιστικών πλαισίων για την ενθάρρυνση εταιρικών σχέσεων μεταξύ του δημοσίου και του ιδιωτικού τομέα, καθώς και μεικτών επενδύσεων στον τομέα της ενέργειας, σύμφωνα με τα συμπεράσματα της μελέτης για τη δημιουργία επενδύσεων.

            Κοινωνία της πληροφορίας και μέσα ενημέρωσης

                  —

                  Εφαρμογή της νομοθεσίας περί δικτύων και υπηρεσιών ηλεκτρονικών επικοινωνιών και ενίσχυση της θέσης των ανεξάρτητων ρυθμιστικών αρχών.

            Δημοσιονομικός έλεγχος

                  —

                  Υπό το συντονισμό του υπουργείου Οικονομικών, ανάπτυξη και εφαρμογή των αρχών της αποκεντρωμένης υποχρέωσης λογοδοσίας των διαχειριστών και του λειτουργικά ανεξάρτητου εσωτερικού ελέγχου σύμφωνα με τα διεθνή πρότυπα και τις βέλτιστες πρακτικές της ΕΕ μέσω της εφαρμογής μιας νομοθεσίας με συνοχή και κατάλληλων διοικητικών ικανοτήτων.

                  —

                  Ενίσχυση της επιχειρησιακής ικανότητας του ανώτατου φορέα λογιστικού ελέγχου και διασφάλιση της λειτουργικής και οικονομικής ανεξαρτησίας του.

            Δικαιοσύνη, ελευθέρια και ασφάλεια
      Ναρκωτικά

                  —

                  Σχεδιασμός και εφαρμογή αποτελεσματικής νομοθεσίας και στρατηγικών κατά της διακίνησης ναρκωτικών και της τοξικομανίας.

            Καταπολέμηση του οργανωμένου εγκλήματος και της τρομοκρατίας

                  —

                  Χάραξη στρατηγικής όσον αφορά τη συγκέντρωση οπλισμού, ολοκλήρωση και επιβολή της νομοθεσίας περί φορητών όπλων.

                  —

                  Σχεδιασμός και εφαρμογή συνολικής στρατηγικής για την καταπολέμηση του οργανωμένου εγκλήματος, του οικονομικού εγκλήματος και της τρομοκρατίας. Ενίσχυση της τοπικής ικανότητας ερευνών οργανωμένων εγκληματικών δραστηριοτήτων. Ενίσχυση των δικαστικών ικανοτήτων δίωξης και εκδίκασης υποθέσεων οργανωμένου και οικονομικού εγκλήματος.

         (1)  ΕΕ L 306 της 7.12.2000, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).

         (2)  Εξαιρουμένου του Κοσσυφοπεδίου όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών.


title: 2009/660/ΕΚ: Απόφαση του Ευρωπαϊκού Κοινοβουλίου, της 23ης Απριλίου 2009 , σχετικά με το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2007

text:
               26.9.2009

               EL

               Επίσημη Εφημερίδα της Ευρωπαϊκής Ένωσης

               L 255/152

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 23ης Απριλίου 2009
   σχετικά με το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2007
   (2009/660/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2007 (1),

               —

               έχοντας υπόψη την έκθεση του Ελεγκτικού Συνεδρίου για τους τελικούς ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2007 συνοδευόμενη από τις απαντήσεις του Ιδρύματος (2),

               —

               έχοντας υπόψη τη σύσταση του Συμβουλίου, της 10ης Φεβρουαρίου 2009 (5588/2009 — C6-0060/2009),

               —

               έχοντας υπόψη τη συνθήκη ΕΚ, και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,

               —

               έχοντας υπόψη τον κανονισμό (ΕΟΚ) αριθ. 1360/90, της 7ης Μαΐου 1990, για τη σύσταση Ευρωπαϊκού Ιδρύματος Επαγγελματικής Εκπαίδευσης (4), και ιδίως το άρθρο 11,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται στους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (5), και ιδίως το άρθρο 94 του εν λόγω κανονισμού,

               —

               έχοντας υπόψη το άρθρο 71 και το παράρτημα V του κανονισμού του,

               —

               έχοντας υπόψη την έκθεση της επιτροπής ελέγχου των προϋπολογισμών (Α6-0157/2009),

               1.

               επισημαίνει ότι οι τελικοί ετήσιοι λογαριασμοί του Ευρωπαϊκού Ιδρύματος Επαγγελματικής Εκπαίδευσης είναι εκείνοι που επισυνάπτονται στην έκθεση του Ελεγκτικού Συνεδρίου·

               2.

               εγκρίνει το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2007·

               3.

               αναθέτει στον πρόεδρό του να διαβιβάσει την παρούσα απόφαση στον διευθυντή του Ευρωπαϊκού Ιδρύματος Επαγγελματικής Εκπαίδευσης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο γενικός γραμματέας

         Klaus WELLE

      (1)  ΕΕ C 278 της 31.10.2008, σ. 63.

      (2)  ΕΕ C 311 της 5.12.2008, σ. 149.

      (3)  ΕΕ L 248 της 16.9.2002, σ. 1.

      (4)  ΕΕ L 131 της 23.5.1990, σ. 1.

      (5)  ΕΕ L 357 της 31.12.2002, σ. 72.


title: 2012/79/ΕΕ: Απόφαση του Συμβουλίου, της 10ης Φεβρουαρίου 2012 , για τον διορισμό στην Επιτροπή των Περιφερειών ενός τακτικού μέλους από την Αυστρία

text:
               14.2.2012

               EL

               Επίσημη Εφημερίδα της Ευρωπαϊκής Ένωσης

               L 40/8

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Φεβρουαρίου 2012
   για τον διορισμό στην Επιτροπή των Περιφερειών ενός τακτικού μέλους από την Αυστρία
   (2012/79/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Κοινότητας, και ιδίως το άρθρο 305,
   Έχοντας υπόψη την πρόταση της αυστριακής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015. Στις 26 Απριλίου 2010, ο κ. Markus WALLNER, δυνάμει της απόφασης 2010/242/ΕΕ του Συμβουλίου (3), διορίσθηκε τακτικό μέλος έως τις 25 Ιανουαρίου 2015, μετά το πέρας της θητείας του κ. Herbert SAUSGRUBER.

               (2)

               Μία θέση τακτικού μέλους στην Επιτροπή των Περιφερειών χηρεύει μετά το πέρας της εκλογικής εντολής βάσει της οποίας διορίσθηκε ο κ. Markus WALLNER,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται εκ νέου ως τακτικό μέλος στην Επιτροπή των Περιφερειών, για το εναπομένον διάστημα της θητείας, ήτοι έως τις 25 Ιανουαρίου 2015:

               —

               ο κ. Markus WALLNER, Landeshauptmann von Vorarlberg (αλλαγή εντολής).

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 10 Φεβρουαρίου 2012.

            Για το Συμβούλιο

            Η Πρόεδρος

         C. ANTORINI

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.

      (3)  ΕΕ L 107 της 29.4.2010, σ. 20.


Avis juridique important

|

31989D0582

89/582/ΕΟΚ, Ευρατόμ, ΕΚΑΧ: Απόφαση της Επιτροπής της 26ης Οκτωβρίου 1989 για την προσαρμογή των διορθωτικών συντελεστών που εφαρμόζονται από την 1η Σεπτεμβρίου 1989 στις αμοιβές των υπαλλήλων των Ευρωπαϊκών Κοινοτήτων που είναι τοποθετημένοι σε τρίτη χώρα

Επίσημη Εφημερίδα αριθ. L 324 της 09/11/1989 σ. 0031 - 0032

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 26ης Οκτωβρίου 1989  για την προσαρμογή των διορθωτικών συντελεστών που εφαρμόζονται από την 1η Σεπτεμβρίου 1989 στις αμοιβές των υπαλλήλων των Ευρωπαϊκών Κοινοτήτων που είναι τοποθετημένοι σε τρίτη χώρα  (89/582/ΕΟΚ, Ευρατόμ, ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων,  τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, όπως καθορίστηκε από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) και τροποποιήθηκε τελευταία από τον κανονισμό (ΕΟΚ. Ευρατόμ, ΕΚΑΧ) αριθ. 2187/89 (2), και ιδίως το άρθρο 13 δεύτερο εδάφιο του παραρτήματος Χ,  Εκτιμώντας:  ότι με τον κανονισμό (ΕΟΚ, Ευρατόμ, ΕΚΑΧ) αριθ. 2899/89 του Συμβουλίου (3) καθορίστηκαν κατ' εφαρμογή του άρθρου 13 πρώτο εδάφιο του παραρτήματος Χ του κανονισμού υπηρεσιακής κατάστασης, οι διορθωτικοί συντελεστές που εφαρμόζονται από 1ης Ιουλίου 1989 στις καταβαλλόμενες αμοιβές, στο νόμισμα της χώρας υπηρεσίας, στους υπαλλήλους που είναι τοποθετημένοι σε τρίτες χώρες·  ότι κατά τους τελευταίους μήνες η Επιτροπή προσάρμοσε (4) ορισμένους από αυτούς τους διορθωτικούς συντελεστές, σύμφωνα με το άρθρο 13 δεύτερο εδάφιο του παραρτήματος Χ του κανονισμού υπηρεσιακής κατάστασης·  ότι πρέπει να προσαρμοστούν από 1ης Σεπτεμβρίου 1989 ορισμένοι διορθωτικοί συντελεστές, καθόσον με βάση τα στατιστικά στοιχεία που έχει στη διάθεσή της η Επιτροπή, η μεταβολή του κόστους ζωής, όπως υπολογίζεται με το διορθωτικό συντελεστή και την αντίστοιχη τιμή συναλλάγματος, αποδεικνύεται για ορισμένες τρίτες χώρες, ανώτερη του 5 % μετά τον τελευταίο καθορισμό ή προσαρμογή,  ΑΠΟΦΑΣΙΖΕΙ:  Άρθρο μόνο  Από 1ης Σεπτεμβρίου 1989 οι διορθωτικοί συντελεστές που εφαρμόζονται στις αμοιβές των υπαλλήλων που είναι τοποθετημένοι σε τρίτες χώρες και οι οποίες καταβάλλονται στο νόμισμα της χώρας διορισμού, προσαρμόζονται σύμφωνα με το παράρτημα.  Οι τιμές συναλλάγματος για την καταβολή αυτών των αμοιβών είναι οι τιμές που χρησιμοποιούνται για την εκτέλεση του προϋπολογισμού των Ευρωπαϊκών Κοινοτήτων κατά το μήνα που προηγείται της ημερομηνίας από την οποία παράγει αποτέλεσματα ο παρών κανονισμός.  Βρυξέλλες, 26 Οκτωβρίου 1989.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 56 της 4. 3. 1968, σ. 1.  (2) ΕΕ αριθ. L 209 της 21. 7. 1989, σ. 1.  (3) ΕΕ αριθ. L 279 της 28. 9. 1989, σ. 30.  (4) ΕΕ αριθ. L 203 της 15. 7. 1989, σ. 55.  ΠΑΡΑΡΤΗΜΑ  1.2 //  //  // Τόπος υπηρεσίας   // Διορθωτικοί  συντελεστές   //    //   // Βενεζουέλα   // 46,49  // Βραζιλία   // 56,10   // Γιουγκοσλαβία   // 26,64  // Γκάνα   // 36,86   // Ζαΐρ   // 90,15   // Ζάμπια  // 47,49   // Ιορδανία   // 70,36   // Λιβερία   // 90,43  // Μπουρούντι   // 54,36   // Ουγκάντα   // 113,98   // Σιέρρα Λεόνε   // 80,69   // Σομαλία   // 36,02   // Σουδάν  // 137,95   // Τόγκα   // 108,66   //    //